10 tan sarung tangan getah bernilai RM250,000 dilarikan penjenayah
Oleh MOHD SYALMIZI HAMID

14 Disember 2020, 3:33 pm
SEBERANG PERAI – Seorang pengedar sarung tangan getah kerugian kira-kira RM250,000 selepas 10 tan sarung tangan yang disimpan di dalam sebuah gudang di Penaga, Kepala Batas di sini dipercayai dilarikan penjenayah pada Sabtu lalu.
Menurut Ketua Polis Daerah Seberang Perai Utara (SPU), Asisten Komisioner Noorzainy Mohd. Noor, kejadian itu disedari oleh pemilik perniagaan itu, lelaki berusia 39 tahun selepas dia mendapati kesan pecah masuk kira-kira pukul 9.30 pagi.
Menurutnya, pemeriksaan mendapati ada kesan umpil pada tingkap dan pintu masuk gudang itu yang dijadikan setor selain cermin tingkap nako ditangglkan.
“Sebanyak 10 tan sarung tangan bernilai RM250,000 yang telah siap diasingkan di antara yang elok dan rosak didapati hilang.
“Mangsa menjalankan perniagaan itu dengan membeli sarung tangan getah terus dari kilang sebelum mengasingkannya di gudang itu,” katanya kepada pemberita hari ini.
Menurut Noorzainy, siasatan mendapati premis berpagar zink itu disewa oleh mangsa untuk menyimpan dan kerja mengasingkan sarung tangan dilakukan lima pekerja.

“Tiada pengawal keselamatan dan televisyen litar tertutup (CCTV) di gudang berkenaan yang beroperasi pukul 9 pagi hingga 6 petang pada setiap hari kecuali Ahad.
“Kejadian itu juga dikatakan kali kedua berlaku, namun mangsa tidak membuat laporan sebelum ini kerana jumlah barang yang hilang sedikit,” katanya lagi.
Sementara itu, Noorzainy meminta orang ramai yang mempunyai maklumat berhubung kejadian itu untuk tampil bagi membantu siasatan dengan menghubungi Bilik Gerakan Ibu Pejabat Polis Daerah SPU di talian 04-575 9122.
Kes itu disiasat mengikut Seksyen 457 Kanun Keseksaan. – K! ONLINE


Presiden Pas dijadual menghadap Sultan Perak esok
Oleh MUHAMAD TARMIZE MOHD NOR

14 Disember 2020, 3:38 pm
IPOH – Presiden Pas, Datuk Seri Abdul Hadi Awang dijadualkan menghadap Sultan Perak, Sultan Nazrin Muizzuddin Shah di Istana Kinta esok.
Perkara tersebut disahkan Ahli Dewan Negara Perak, Datuk Seri Mohd. Annuar Zaini.
Mohd. Annuar berkata, Presiden Pas tersebut dijangka menghadap Sultan Nazrin pada pukul 11 pagi.
Sebelum ini, tiga Ahli Dewan Undangan Negeri (ADUN) Perak iaitu Razman Zakaria (Gunung Semanggol), Mohd. Akmal Kamarudin (Selama) dan Khalil Yahya (Kubu Gajah) menzahirkan permohonan ampun kepada pihak istana di atas kekhilafan mereka kerana tidak hadir menghadap baginda.


Isu berkaitan Covid-19 antara inti pati utama Belanjawan 2021 Perak
Oleh MUHAMAD TARMIZE MOHD NOR

14 Disember 2020, 3:53 pm
IPOH – Belanjawan 2021 kerajaan negeri Perak akan lebih banyak membahaskan mengenai permasalahan akibat pandemik Covid-19 yang turut menjejaskan rakyat di negeri ini.
Menteri Besar Perak, Datuk Saarani Mohamad berkata, Belanjawan 2021 dijadualkan akan dibentangkan pada Sidang Dewan Undangan Negeri (DUN) Rabu ini.
“Pagi ini kita membincang dan memperhalusi sekali lagi cadangan Belanjawan 2021 kerajaan negeri dalam mesyuarat pertama Ahli Majlis Mesyuarat Kerajaan Negeri Perak (Exco).
“Setelah dipersetujui dan diluluskan di peringkat mesyuarat exco ini, maka kita akan maklumkan kepada Speaker DUN bagi membolehkan Belanjawan 2021 dibentangkan di sidang DUN,” katanya pada sidang akhbar selepas mesyuarat Exco di sini hari ini.
Tambah Saarani, pihaknya telah meneliti inti pati utama belanjawan atau bajet tersebut dan antara yang akan diberi perhatian adalah mengenai isu berkaitan Covid-19 yang menjejaskan banyak pihak.
“Sudah tentu bajet kali ini akan membahaskan mengenai isu berkaitan Covid-19 selain membangunkan semula ekonomi ekonomi kerajaan negeri.

“Kita juga akan melihat golongan yang terjejas terutamanya peniaga-peniaga dan usahawan untuk membantu mereka bangkit semula,” katanya.
Katanya lagi, Belanjawan 2021 kerajaan negeri Perak juga akan dibentang dan digulung oleh beliau sendiri memandangkan sekarang ini hanya lima Exco yang dilantik.
“Ia bukan perkara yang luar biasa dan pernah berlaku pada zaman pemerintahan di bawah Menteri Besar Perak ketika itu, Tan Sri Tajol Rosli,” katanya.


CAAM kenal pasti kekurangan peraturan
Oleh NOR IDAYU BOSRO

14 Disember 2020, 4:17 pm
PUTRAJAYA – Pihak Berkuasa Penerbangan Awam Malaysia (CAAM) akan membuat kajian semula terhadap peraturan dan prosedur sedia ada untuk mengenal pasti sebarang kekurangan susulan insiden nahas udara membabitkan dua buah helikopter di Taman Melawati, Kuala Lumpur, pada 8 November lalu.
Menteri Pengangkutan, Datuk Seri Wee Ka Siong dalam satu kenyataan berkata, pihak CAAM juga akan memperbaiki kekurangan yang dikenal pasti demi memastikan kemalangan sama tidak lagi berulang.
“Siasatan penuh berkaitan insiden ini masih lagi berjalan.
“Berdasarkan laporan awal, CAAM telah mengambil tindakan segera untuk memastikan keselamatan orang awam dan semua pemain industri penerbangan sentiasa diutamakan setiap masa,” katanya hari ini.
Ka Siong berkata, CAAM juga kini sedang berusaha untuk menjadikan latihan tambahan sebagai syarat kepada kelab-kelab dan pengendali swasta. -K! ONLINE


Ustaz baru lepas hukuman penjara didakwa cabul pelajar
Oleh MUHAMMAD AYMAN GHAFFA

14 Disember 2020, 3:26 pm
KOTA BHARU – Hanya sempat bebas daripada hukuman penjara selama 10 hari, seorang ustaz didakwa sekali lagi di Mahkamah Sesyen di sini hari ini atas kesalahan sama iaitu melakukan kelucahan melampau terhadap seorang kanak-kanak pada Mac tahun lalu.
Tertuduh, Nik Hazmi Ghani, 39, sebelum ini dipenjara selama dua tahun bagaimanapun mengaku tidak bersalah selepas pertuduhan terhadapnya dibacakan oleh jurubahasa di hadapan Hakim Ahmad Bazli Bahruddin.
Mengikut pertuduhan, tertuduh didakwa melakukan kelucahan melampau terhadap kanak-kanak lelaki berusia 11 tahun pada pertengahan Mac tahun lalu.
Kesalahan itu dilakukan oleh tertuduh di dalam bilik di pondok tahfiz dekat Kubang Kerian di sini kira-kira pukul 2 hingga 3 pagi.
Tertuduh didakwa mengikut Seksyen 377E Kanun Keseksaan yang membawa hukuman penjara tiga hingga 15 tahun dan sebat jika sabit kesalahan.
Pendakwaan dikendalikan oleh Timbalan Pendakwa Raya Negeri, Nor Azlinawati Mohd Arshad manakala tertuduh tidak diwakili peguam.

Tiada sebarang jaminan ditawarkan untuk tertuduh dan mahkamah menetapkan 13 Januari depan sebagai tarikh sebutan semula kes.-K! ONLINE


Mayat lelaki ditemui tergantung pada dahan pokok
Oleh ROHANA MOHD. NAWI

14 Disember 2020, 4:30 pm
PASIR PUTEH – Mayat seorang lelaki dipercayai warga asing ditemui dalam keadaan tergantung pada dahan sebatang pokok di dalam semak di Jalan Taman D’Bali Kampung Pak Mayong, Tok Bali di sini kelmarin.
Mayat lelaki tanpa sebarang identiti ditemui oleh tiga orang warga asing ketika mereka sedang mencari madu lebah di kawasan itu kira-kira pukul 6.30 petang.
Ketua Bahagian Pengurusan Ibu Pejabat Polis Daerah (IPD) Pasir Puteh, Asisten Supritendan Amran Mat berkata, pihaknya telah dimaklumkan berhubung penemuan mayat yang berusia dalam lingkungan 40-an itu sebelum bergegas ke lokasi kejadian kira-kira pukul 8.20 pagi semalam.
Katanya, tiga lelaki terbabit yang juga awak-awak bot menemui mayat berkenaan selepas mereka terhidu bau busuk.
“Ketiga-tiga mereka terkejut selepas melihat satu objek menyerupai manusia tergantung pada dahan pokok di kawasan semak berkenaan.
“Mereka kemudian bergegas keluar dan memberitahu penduduk kampung dan pihak polis berhubung penemuan mayat itu,” katanya ketika dihubungi Kosmo! hari ini.

Amran berkata, hasil pemeriksaan mendapati, mayat itu sudah reput hampir 80 peratus dan lelaki berkenaan dipercayai sudah meninggal dunia hampir seminggu lalu.
Katanya, mayat lelaki itu dihantar ke Hospital Tengku Anis di sini untuk bedah siasat.
“Polis sedang menjalankan siasatan untuk mengenalpasti identiti mayat lelaki terbabit kerana tiada sebarang dokumen pengenalan diri ditemui. Kes diklasifikasikan sebagai mati mengejut,” katanya.-K! ONLINE


Cliff Umar jawab isu tatu, dua isteri
Oleh MOHD. HAIKAL ISA

14 Disember 2020, 3:06 pm
PETALING JAYA – Belum reda kehangatan menggenggam kejuaraan dalam program realiti, Gegar Vaganza musim ke-7 (GV7) malam tadi, penyanyi Cliff Umar terus disambar kontroversi.
Tidak cukup dengan ucapan kemenangan ‘panas’ yang dikecam seperti tidak menghormati prosedur operasi standard (SOP) apabila melantunkan ayat ‘SOP is irritating’, Cliff, 38, terpaksa membuat penjelasan mengenai isu tatu di bahagian badannya walaupun sudah memeluk Islam sejak 14 tahun lalu.
“Rasanya saya sudah jawab isu itu dalam episod GV7 sebelum ini. Atas nasihat seorang ustaz, mereka kata tak perlu buang tatu ini.
“Sebab kalau buang memudaratkan. Bukan saya tidak pernah mencuba untuk buang tatu. Memang pernah tetapi memang susah dan amat menyakitkan,” katanya kepada Kosmo! Online malam tadi.
Cliff atau nama penuhnya, Abdullah Umar Joseph Abdullah yang juga merupakan vokalis kumpulan Projek Pistol juga dihambat persoalan berhubung status dirinya yang dikatakan mempunyai dua orang isteri.
Penyanyi yang lebih dikenali sebagai Boy Clifford itu menegaskan, dia hanya mempunyai seorang isteri namun masih mempunyai hubungan baik dengan bekas isterinya yang diceraikan empat tahun lalu.

“Begini sebenarnya, saya hanya ada seorang isteri namun masih mempunyai hubungan baik dengan bekas isteri.
“Dengan bekas isteri kami mempunyai tiga orang anak bersama. Isteri yang sekarang kami ada seorang anak. Saya dan bekas isteri kekalkan hubungan baik demi anak-anak,” katanya.
Cliff mendedahkan, dia sudah bercerai dengan isteri pertamanya Zurini Abdullah, seorang bekas pramugari pada 2016 dan berkahwin semula dengan seorang wanita yang enggan didedahkan identitinya pada 2017. – K! ONLINE


Dapur bijih timah hangus dijilat api
Oleh MOHD SYALMIZI HAMID

14 Disember 2020, 3:13 pm
SEBERANG PERAI – Sebuah dapur melebur bijih timah di sebuah kilang pembuatan produk besi di Bagan Luar, Butterworth di sini hangus dijilat api dalam kejadian kebakaran hari ini.
Jurucakap Jabatan Bomba dan Penyelamat negeri berkata, pihaknya bergrgas ke lokasi kejadian selepas menerima panggilan berhubung kejadian itu pada pukul 1.29 petang.
“Ketika tiba, bomba mendapati sebuah dapur melebur bijih timah berkeluasan kira-kira 4,200 kaki persegi telah terbakar, namun tidak membabitkan mangsa.
“Kebakaran itu melibatkan 60 peratus struktur berkenaan dan api berjaya dikawal pada pukul 1.42 petang,” katanya kepada pemberita hari ini.
Operasi berkenaan dijalankan oleh Balai Bomba dan Penyelamat Butterworth. – K! ONLINE


Dua pegawai dihadapkan ke Mahkamah Sesyen Johor Bahru
Oleh MOHD SHARKAWI LONDING

14 Disember 2020, 2:44 pm
JOHOR BAHRU – Dua pegawai Jabatan Imigresen Malaysia (JIM) dihadapkan ke Mahkamah Sesyen di sini hari ini atas pertuduhan menerima suapan bagi mendapatkan perakuan cop keluar dan masuk passport warga asing tanpa mereka perlu keluar dari negara sejak dua tahun lalu.
Salah seorang tertuduh, Azhar Ahmad M. Salbi, 27, membuat pengakuan bersalah terhadap pertuduhan pilihan menerima suapan berjumlah RM1,250 daripada dua lelaki antara 20 Februari hingga sembilan April 2018.
Hakim Kamarudin Kamsun kemudian menjatuhkan hukuman penjara 12 bulan bermula tarikh tangkap, serta denda RM20,000 jika gagal bayar penjara enam bulan.
Berdasarkan kertas pertuduhan, dia didakwa menerima wang suapan daripada Nickson Lindang Anak David, sebanyak RM500 dan Mohd. Azril Azizan, sebanyak RM750 di Bangunan Sultan Iskandar (BSI), di sini.
Azhar Ahmad yang tidak diwakili peguam didakwa mengikut Seksyen 2 (A) Akta Suruhanjaya Pencegahan Rasuah Malaysia (SPRM) 2009 (Akta 694).
Manakala, seorang lagi tertuduh, Syafik Abu Khalipah, 25, membuat pengakuan tidak bersalah ke atas tujuh pertuduhan menerima suapan berjumlah RM24,395 atas kesalahan sama pada tahun lalu.

Dia membuat pengakuan itu selepas kesemua pertuduhan dibacakan terhadapnya di hadapan hakim.
Berdasarkan kertas pertuduhan, Syafik didakwa menerima suapan bagi mendapatkan perakuan cop keluar dan masuk passport warga asing tanpa mereka perlu keluar dari negara antara 22 Oktober 2019 hingga 17 Mac lalu.
Dia didakwa menerima wang suapan daripada dua lelaki sama Nickson Lindang Anak David dan Mohd. Azril Azizan.
Kamarudin kemudian menetapkan jaminan berjumlah RM40,000 dengan seorang penjamin, manakala pasport milik tertuduh perlu diserah kepada mahkamah dan tertuduh diminta melapor diri setiap bulan di pejabat SPRM.
Mahkamah menetapkan tarikh 21 Januari depan untuk sebutan semula kes.
Pendakwaan dikendalikan Timbalan Pendakwa Raya SPRM, Suhali Sapun, manakala Syafik diwakili peguam K. Kalaicelran dan G. Kamala dan Azhar tidak diwakili peguam.-K! ONLINE


Jualan barangan tiruan dalam talian meningkat semasa PKP
Oleh AFIFI HAFIZ MOHD NOR

14 Disember 2020, 2:54 pm
SEREMBAN – Kementerian Perdagangan Dalam Negeri dan Hal Ehwal Pengguna (KPDNHEP) memberitahu jualan barangan tiruan secara dalam talian meningkat semasa Perintah Kawalan Pergerakan (PKP).
Menurut Pengarah Penguat Kuasa KPDNHEP, Datuk Iskandar Halim Sulaiman, pihaknya menerima banyak aduan salah laku jualan secara dalam talian semasa PKP.
Katanya, semasa PKP pengguna tidak boleh keluar untuk beli barang dan jualan dalam talian adalah opsyen untuk membeli belah.
“Dalam pada itu ada pihak yang tidak bertanggung jawab tawarkan barangan tiruan ‘sub standard’ kepada pengguna.
“Peniaga dalam talian biasa beroperasi di rumah secara bersendirian bila ada aduan kita buat siasatan siapa tuan punya berdaftar yang buat perniagaan ini,” katanya ketika sidang akhbar Majlis Pelupusan Ekshinit Perdana di Nilai 3 di sini hari ini.
Tambahnya, kebanyakan barang-barang tiruan datang dari sumber yang murah dan kebanyak datang dari negara China seperti alat ganti kereta dihantar tanpa jenama.

“Bila barang-barang itu sampai di sini diletakkan jenama berkaitan yang mempunyai pemilik cap dagang . Kalau letak jenama sendiri tiada masalah.
“Walaupun berniaga secara kecil-kecilan saya nasihatkan peniaga ini jangan menjual barang tiruan,” tambahnya
Sementara itu, jelasnya, pada majlis itu pihaknya telah meupuskan barang-barang kes bernilai RM32 juta merupakan hasil operasi yang dijalankan di Putrajaya, Kuala Lumpur dan negeri-negeri berhampiran.
“ Pelupusan barang rampasan hari ini melibatkan kes di bawah pelbagai akta seperti Akta Hak Cipta 1987, Akta Perihal Dagangan 2011, Akta Jualan Langsung 1999, Akta Cakera Optio 2000 dan Akta Pelindungan Pengguna 1999,” jelasnya.


Wanita Vietnam mengaku tidak bersalah rasuah polis RM29,600
Oleh KHAIRUL MOHD. ALI

14 Disember 2020, 2:49 pm
JOHOR BAHRU – Seorang wanita warganegara Vietnam mengaku tidak bersalah di Mahkamah Sesyen di sini hari ini atas dakwaan memberi rasuah sebanyak RM29,600 kepada seorang pegawai polis, awal bulan lalu.
Tertuduh, Do Thi Nhung, 25, membuat pengakuan berkenaan dan minta dibicarakan selepas pertuduhan dibacakan dihadapan Hakim Kamarudin Kamsun.
Berdasarkan kertas pertuduhan, Thi Nung didakwa memberi rasuah sebanyak RM29,600 kepada seorang pegawai polis di Jalan Padi Malinja 5, Taman Senai Baru, Kulai pada pukul 9 pagi, 2 Disember lalu.
Suapan tersebut sebagai dorongan agar pegawai kanan polis terbabit tidak mengambil tindakan terhadap dua rakannya atas kesalahan memiliki minuman keras tidak bercukai.
Bagi kesalahan itu, dia didakwa mengikut Seksyen 17(b) Akta Suruhanjaya Pencegahan Rasuah Malaysia (SPRM) 2009 yang boleh dihukum mengikut Seksyen 24(1) akta sama.
Jika didapati bersalah, tertuduh boleh dihukum penjara tidak melebihi 20 tahun dan denda tidak kurang lima kali ganda nilai suapan atau RM10,000 mengikut mana lebih tinggi.

Pendakwaan dilakukan Pegawai Pendakwa Raya SPRM, Ikhsan Jalaludin.
Kamarudin kemudian tidak membenarkan jaminan ke atas tertuduh dan sebutan semula kes ditetapkan pada 21 Januari tahun depan.-K! ONLINE


Penjenayah bertopeng larikan RM260,000
Oleh MOHD YUNUS YAKKUB

14 Disember 2020, 3:06 pm
KLANG – Sekumpulan lima penjenayah bertopeng berjaya melarikan wang berjumlah RM260,000 selepas memecahkan sebuah mesin pengeluaran wang automatik dalam kejadian di sebuah kedai serbaneka di Taman Meru Indah di sini awal pagi tadi.
Dalam kejadian pukul 5.15 pagi itu didapati mengambil masa hampir 40 minit bagi memecahkan mesin ATM tersebut.
Ketua Polis Daerah Klang Utara, Asisten Komisioner Nurulhuda Mohd. Salleh berkata, pihaknya menerima panggilan kecemasan pukul 6.20 pagi berhubung kejadian tersebut.
Katanya, berdasarkan rakaman televisyen litar tertutup (CCTV) di dalam premis itu mendapati kumpulan suspek lelaki itu menggunakan gas oxy bagi memecahkan mesin ATM berkenaan.
“Suspek telah bertindak menyembur cat hitam ke arah CCTV bagi mengelak perbuatannya dirakam.
“Mereka disyaki mengambil masa 30 hingga 40 minit untuk memecahkan mesin tersebut,” katanya dalam kenyataan di sini hari ini.

Nurulhuda menambah, siasatan mendapati kerugian akibat jenayah tersebut adalah sejumlah RM260,000.
Jelas beliau, siasatan lanjut sedang dijalankan dan meminta orang ramai mempunyai maklumat supaya tampil membantu siasatan.
“Kes disiasat mengikut Seksyen 457 Kanun Keseksaan,” katanya. -K!ONLINE


Didenda RM30, 000 terima suapan cap passport warga asing
Oleh DIYANATUL ATIQAH ZAKARYA

14 Disember 2020, 3:02 pm
MELAKA – Seorang pegawai Jabatan Imigresen didenda RM30, 000 oleh Mahkamah Sesyen di sini, hari ini selepas mengaku salah menerima suapan bagi mendapatkan perakuan cop keluar masuk passport warga asing, dua tahun lalu.
Hakim, Datuk Mohd. Nasir Nordin, menjatuhkan hukuman itu terhadap tertuduh, Muhammad Shafiq Suboh, 29, yang membuat pengakuan itu sejurus tiga pertuduhan pilihan terhadapnya dibacakan oleh jurubahasa.
Mengikut pertuduhan pilihan pertama, tertuduh yang merupakan pegawai imigresen gred KP19 bertugas di Jabatan Imigresen Malaysia di Johor didapati menerima suapan daripada seorang individu bernilai RM360 sebagai dorongan bagi mendapatkan perakuan cop keluar masuk passport warga asing tanpa perlu keluar dari negara.
Mengikut pertuduhan pilihan kedua dan ketiga, tertuduh turut didapati melakukan kesalahan sama melibatkan jumlah suapan masing-masing RM320 dan RM800.
Kesemua kesalahan itu dilakukan tertuduh menerusi akaun CIMB Bank Berhad di Taman Mutiara Melaka, Batu Berendam membabitkan tiga transaksi berasingan pada Julai hingga September 2018 lalu.
Justeru tertuduh didakwa mengikut Seksyen 25(1) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 25(2) akta sama yang memperuntukkan hukuman penjara maksimum 10 tahun atau denda sehingga RM100,000 atau keduanya, jika sabit kesalahan.

Tertuduh yang tidak diwakili peguam bagaimanapun merayu hukuman ringan diberikan dengan alasan akan menimang cahaya mata sulung selepas berkahwin pada Mac lalu, selain isterinya memerlukan sokongannya ekoran sebelum ini pernah mengalami depresi.
Pendakwaan yang dikendalikan Timbalan Pendakwa Raya SPRM, Irwanshah Abdul Samat, bagaimanapun memohon hukuman setimpal dengan mengambil kira kesalahan dilakukan tertuduh ‘menggadaikan’ keselamatan negara, selain kes ini turut mendapat perhatian masyarakat.
Sejurus mendengar hujahan kedua pihak, Mohd. Nasir kemudian menetapkan hukuman denda sebanyak RM10,000 atau enam bulan penjara sekiranya gagal membayar denda bagi setiap tiga pertuduhan pilihan berkenaan.
Pada 16 November lalu, SPRM telah menjalankan Ops Selat dengan kerjasama Jabatan Imigresen yang berjaya melumpuhkan aktiviti rasuah melibatkan sindiket yang menyalahgunakan pengesahan cop keluar dan masuk sempadan utama negara.
Difahamkan seramai lapan pegawai Jabatan Imigresen didakwa pada hari ini dan Rabu di enam negeri berhubung kes itu.


Dua anggota polis didakwa cabul, peras ugut pasangan kekasih
Oleh MUHAMMAD AYMAN GHAFFA

14 Disember 2020, 3:17 pm
KOTA BHARU – Dua anggota polis dihadapkan ke Mahkamah Sesyen di sini hari ini atas lapan pertuduhan mencabul, melakukan peras ugut dan seks oral terhadap pasangan kekasih di Pengkalan Chepa pada awal bulan ini.
Kedua-dua tertuduh, Mohd. Hanafi Mohd. Zaki, 35, dan Mohammad Izauddin Abd. Wahab, 30, didakwa secara bersama-sama bagi tiga pertuduhan.
Bagi lima lagi pertuduhan, Mohd. Hanafi didakwa secara berasingan sebanyak dua pertuduhan manakala Mohammad Izaudin tiga pertuduhan.
Kedua-dua tertuduh bagaimanapun mengaku tidak bersalah atas kesemua pertuduhan yang dibacakan oleh jurubahasa di hadapan Hakim Ahmad Bazli Bahruddin.
Berdasarkan pertuduhan bersama yang pertama, Mohd. Hanafi dan Mohammad Izauddin didakwa mengarahkan seorang lelaki berusia 20 tahun melakukan kelucahan melampau terhadap wanita berusia 20 tahun.
Kesalahan itu dilakukan oleh mereka di kawasan kilang terbiar di Padang Tembak, Pengkalan Chepa kira-kira pukul 10.45 malam hingga 12 tengah malam pada 4 Disember.

Bagi pertuduhan kedua dan ketiga, mereka didakwa mengarahkan wanita berkenaan melakukan seks oral terhadap mangsa lelaki.
Kedua-dua tertuduh juga didakwa melakukan pemerasan dengan meminta wang sebanyak RM1,250 sebagai dorongan mangsa tidak dirujuk kepada pejabat agama di lokasi, tarikh dan masa yang sama.
Bagi ketiga-tiga pertuduhan itu, tertuduh didakwa melakukan kesalahan mengikut Seksyen 377D Kanun Keseksaan yang boleh dipenjara sehingga dua tahun dan Seksyen 384 Kanun Keseksaan dengan penjara sehingga 10 tahun atau denda atau sebatan jika disabitkan kesalahan.
Sementara itu, bagi dua tuduhan berasingan, Mohd. Hanafi didakwa mencabul mangsa wanita dan mengarahkan mangsa lelaki menanggalkan pakaian sehingga bogel dengan maksud mengaibkan kehormatannya.
Perbuatan itu dilakukan olehnya di dalam sebuah kereta jenis Honda Civic di Jalan Padang Tembak, Pengkalan Chepa di sini kira-kira pukul 10.45 malam hingga 12 tengah malam.
Tertuduh didakwa mengikut Seksyen 354 Kanun Keseksaan yang membawa hukuman penjara sehingga 10 tahun atau denda atau sebat dan Seksyen 509 Kanun Keseksaan iaitu boleh dipenjara sehingga lima tahun atau denda atau kedua-duanya sekali jika disabitkan kesalahan.
Bagi tiga pertuduhan berasingan, Mohammad Izauddin didakwa mencederakan mangsa lelaki dengan menumbuk belakang telinga kiri sehingga lebam, mengarahkan mangsa wanita menanggalkan pakaian hingga bogel dengan niat untuk mengaibkan kehormatan dan melakukan persetubuhan luar tabie dengan mangsa wanita.
Kejadian itu dilakukan di Jambatan Pak Nik Lah dan tempat letak kereta di sebuah masjid Padang Tembak di sini kira-kira pukul 10.45 malam hingga 12 tengah malam.
Bagi kesalahan itu, tertuduh didakwa mengikut Seksyen 323 Kanun Keseksaan yang boleh dipenjara setahun atau denda RM2,000 atau kedua-duanya sekali dan Seksyen 509 Kanun Keseksaan yang boleh dipenjara sehingga lima tahun atau denda atau kedua-duanya sekali jika disabitkan kesalahan.
Pendakwaan dikendalikan oleh Timbalan Pendakwa Raya, Nor Azlinawati Mohd. Arshad manakala kedua-dua tertuduh diwakili oleh peguam, Mohd. Firdaus Zainal Abidin dan Majdah Mohamad.
Mahkamah menawarkan jaminan RM20,000 kepada Mohd. Hanafi dan RM30,000 kepada Mohammad Izauddin masing-masing dengan empat penjamin bagi kesemua pertuduhan.
Kedua-dua tertuduh tidak membayar ikat jamin yang ditetapkan oleh mahkamah.
Mahkamah menetapkan 17 Januari depan sebagai tarikh sebutan semula kes.-K! ONLINE


DCP antara 29 pegawai, anggota polis disiasat kes Addy Kanna
Oleh ISKANDAR SHAH MOHAMED

14 Disember 2020, 3:10 pm
SHAH ALAM – Seorang pegawai kanan berpangkat Deputi Komisioner (DCP) antara 29 pegawai dan anggota polis yang disiasat berhubung kes sindiket Macau Scam dan judi dalam talian membabitkan Addy Kana.
Pengarah Jabatan Integriti dan Pematuhan Standard Bukit Aman, Datuk Zamri Yahya berkata, semua individu itu kini digantung tugas bagi membantu siasatan yang dijalankan pihaknya secara menyeluruh.
Katanya, siasatan juga sedang dijalankan terhadap seorang pegawai berpangkat Inspektor yang dipercayai memiliki wang simpanan berjumlah RM1 juta.
“Siasatan lanjut sedang dijalankan dengan dia (Inspektor) mendakwa wang itu diperoleh daripada bapanya. Kita tidak menolak kemungkinan lebih ramai pegawai akan disiasat kelak.
“Siasatan dijalankan mengikut Peraturan Pegawai Awam (Kelakuan dan Tatatertib) 1993 dan menjangkakan perkara itu dapat diselesaikan pada Januari depan,” katanya pada sidang akhbar selepas majlis serah terima tugas Ketua Polis Selangor di Ibu Pejabat Polis Kontinjen (IPK) negeri di sini hari ini.
Jawatan Pemangku Ketua Polis negeri itu kini dipegang Datuk Arjunaidi Mohamed menggantikan Datuk Noor Azam Jamaludin yang bersara wajib hari ini.

Dalam perkembangan berlainan, Zamri menegaskan kira-kira 3,000 aduan berhubung salah laku warga polis di seluruh negara diterima pada setiap tahun.
“Daripada jumlah itu, sebanyak 10 peratus atau 300 kertas siasatan dibuka termasuk melibatkan kes dadah, tidak menjalankan tugas dan menjalankan hubungan intim untuk tindakan lanjut termasuk diberhentikan perkhidmatan,” katanya.
Pada 1 Disember lalu, media melaporkan dalang utama kegiatan perjudian dalam talian, Alvin Goh dan Addy Kanna serta dua anggota polis ditahan mengikut Akta Pencegahan Jenayah (POCA) selama dua tahun.
Alvin atau nama sebenarnya Goh Leong Yeong, 32, ditahan di Penjara Simpang Renggam, Johor manakala Addy Kanna pula di Penjara Pokok Sena, Kedah. -K!ONLINE


Terkejut ‘dijengah’ ular dalam longkang
Oleh DIYANATUL ATIQAH ZAKARYA

14 Disember 2020, 2:59 pm
ALOR GAJAH – “Saya terkejut tengok kepala dia besar, tegak dalam longkang,” kata Nor Liyana Juhari, 31, menceritakan semula detik cemas terserempak ular sepanjang tiga meter di dalam longkang di depan rumahnya di Taman Sebang Gemilang, Pulau sebang, di sini, semalam.
Nor Liyana berkata, dia bersyukur ketika kejadian kira-kira pukul 6.30 petang itu, dua anaknya masing-masing berusia lima dan tujuh tahun yang sebelum ini sering bermain di kawasan itu berada bersama-samanya untuk keluar beriadah.
“Sewaktu itu saya ingin membawa anak-anak keluar bersiar menaiki motosikal dan ternampak kepala ular keluar dari longkang di depan rumah.
“Saya terkejut dan terus berpatah balik memberitahu suami untuk meminta bantuan pihak berkuasa menangkap haiwan berbisa itu,” katanya.
Mengulas lanjut, dia memberitahu, ular tersebut dipercayai keluar dari kawasan ladang sawit berdekatan rumahnya.
Ular jenis tedung selar seberat lima kilogram berkenaan bagaimanapun kemudian berjaya ditangkap dengan bantuan pasukan Angkatan Pertahanan Awam (APM) Daerah Alor Gajah.

Ketua skuad, Leftenan Muda (PA) Hanis Farahana Mohamad Zaki berkata, panggilan kecemasan diterima pada pukul 6.24 petang dan sepasukan lima anggota APM dikejarkan ke lokasi.
“Setiba di lokasi, pasukan APM telah menjalankan pemeriksaan di sekitar kawasan dilaporkan dan mendapati terdapat seekor ular tedung selar sepanjang tiga meter di dalam longkang.
“Pasukan kami mengambil masa kira-kira empat minit untuk menangkap haiwan berbisa itu,” katanya ketika dihubungi di sini, hari ini.
Katanya, haiwan itu kemudian dilepaskan di habitat asalnya jauh dari kawasan perumahan. -K! ONLINE


Sultan, Permaisuri Selangor zahir takziah pemergian Ungku Aziz
Oleh MOHD YUNUS YAKKUB

15 Disember 2020, 8:51 pm
SHAH ALAM – Sultan Selangor, Sultan Sharafuddin Idris Shah dan Tengku Permaisuri Selangor, Tengku Permaisuri Norashikin menzahirkan ucapan takziah kepada waris Allahyarham Profesor Diraja Ungku Abdul Aziz Ungku Abdul Hamid.
Tokoh Ekonomi Melayu itu meninggal dunia pukul 4 petang tadi akibat sakit tua pada usia 98 tahun ketika menerima rawatan di Hospital Prince Court, Kuala Lumpur hari ini.
Sultan Sharafuddin bertitah, baginda sentiasa mengikuti rapat pandangan-pandangan dan buah fikiran Allahyarham semasa hayatnya dalam pelbagai isu yang dekat dengan rakyat jelata yang seharusnya diteladani.
“Selain mengenali Allahyarham sebagai seorang tokoh pendidikan dan pembangunan ekonomi Melayu dan umat Islam, Beta turut kagum dengan pemikiran, aspirasi dan idea-idea Allahyarham yang merentas masa dan zaman,” titahnya dalam laman rasmi Faceook Selangor Royal Office sebentar tadi.
Baginda juga bertitah, secara peribadi juga mengenali dan pernah bertemu Allahyarham yang turut mempunyai kediaman berhampiran Istana Pantai Bahagia di Morib, serta anak Allahyarham iaitu bekas Gabenor Bank Negara, Tan Sri Dr. Zeti Akhtar Aziz.
Menzahirkan dukacita dan sedih, baginda berdua berdoa semoga roh Allahyarham dicucuri rahmat-Nya dan ditempatkan bersama para solihin. -K! ONLINE


Lelaki ‘kagum’ dengan pakaian dalam wanita ditahan
Oleh KOSMO!

15 Disember 2020, 9:57 pm
BANGKOK – Seorang lelaki ditahan polis selepas didapati mencuri ratusan pakaian dalam wanita di bandar Chiang Mai, Thailand baru-baru ini, lapor laman berita The Thaiger.
Lelaki berusia 25 tahun yang dikenali sebagai Fang itu dikatakan telah mencuri pakaian dalam wanita sejak dua tahun lalu.
Jurucakap polis berkata, suspek ditahan selepas seorang wanita berumur 29 tahun yang menginap di sebuah hotel di bandar itu membuat laporan polis apabila mendapati beg pakaiannya dicuri.
“Selepas meneliti rakaman televisyen litar tertutup di sekitar hotel, polis berjaya mengesan dan mengenal pasti identiti suspek.
“Beberapa anggota kemudian telah dikerahkan ke rumah suspek sebelum bertindak menggeledah kediaman tersebut dan menemui beg mangsa bersama ratusan helai seluar dalam wanita,” katanya.
Polis kemudian bertindak menahan suspek yang kemudian mengaku mencuri semua baju dan seluar dalam wanita tersebut.

“Hasil soal siasat, suspek mengaku telah melakukan kerja-kerja tersebut sejak dua tahun lalu dan kebanyakan pakaian dalam berkenaan dicuri dari kedai dobi layan diri.
“Suspek turut mengakui mengagumi pakaian dalam wanita,” ujarnya. – Agensi


Agong, Permaisuri zahir takziah kepada keluarga Ungku Aziz
Oleh NUR HUDA MUSA

15 Disember 2020, 8:36 pm
PETALING JAYA – Seri Paduka Baginda Yang di-Pertuan Agong dan Raja Permaisuri Agong menzahirkan ucapan takziah kepada seluruh keluarga Profesor Diraja Ungku Abdul Aziz Ungku Abdul Hamid yang telah pulang ke Rahmatullah akibat sakit tua pada petang tadi.
Seri Paduka Baginda berdua turut menzahirkan rasa sedih dengan pemergian Allahyarham dan berharap agar seluruh keluarga Allahyarham sabar dan tabah menghadapi dugaan serta suasana pilu ini.
“Seri Paduka Baginda berdua amat menghargai khidmat bakti dan jasa Allahyarham kepada masyarakat dan negara.
“Seri Paduka Baginda berdua turut menyifatkan pemergian Allahyarham sebagai kehilangan besar kepada negara,” jelas satu kenyataan yang dikeluarkan di laman Faceebook Istana Negara hari ini.
Tambah kenyataan itu, Seri Paduka Baginda berdua mendoakan agar roh Allahyarham dicucuri rahmat oleh Allah SWT dan ditempatkan bersama para solihin.
Terdahulu, Ungku Abdul Aziz meninggal dunia ketika menerima rawatan di Hospital Prince Court, Kuala Lumpur hari ini.

Arwah dilaporkan menghembuskan nafas terakhir pada pukul 4 petang akibat sakit tua pada usia 98 tahun.
Kematian arwah dimaklumkan oleh isteri Allahyarham, Rahaiah Baheran.
Menurut sumber, beliau mengalami sakit tua dan sudah dimasukkan ke hospital dua bulan lalu. – K! ONLINE


Hael Husaini ganti Nabila Razali
Oleh MOHD. HAIKAL ISA

15 Disember 2020, 10:20 pm
PETALING JAYA – Spekulasi pengganti Nabila Razali yang membawakan lagu Peluang Kedua pada pentas Separuh Akhir Muzik-Muzik ke-35 (SFMM35) akhirnya terjawab apabila lagu tersebut didendangkan penciptanya sendiri, Hael Husaini.
Hael membawakan lagu tersebut pada saingan episod ketiga SFMM35 bagi menggantikan Nabila yang mengalami masalah tekak sejak beberapa minggu lalu.
Sebelum ini, beberapa nama artis seperti Haqiem Rusli, Misha Omar dan Hael sendiri disebut-sebut netizen sebagai pengganti paling tepat untuk membawakan lagu berkenaan.
Terdahulu, Nabila atau nama sebenarnya Nur Nabila Mohd. Razali, 28, menarik diri daripada beraksi di pentas SFMM35 disebabkan masalah peti suara.
Pun begitu, seperti judul lagunya Peluang Kedua, ramai berpendapat insiden yang berlaku baru-baru ini memberikan peluang kedua buat Nabila.
Dia sendiri berharap boleh menyanyikan lagunya selepas program itu ditangguhkan apabila salah seorang penyanyi terlibat, Alif Satar positif Covid-19.

Pusingan ketiga yang sepatutnya berlangsung pada 22 November lalu bersiaran sebentar tadi.
Sembilan buah lagu berentap untuk merebut tempat ke peringkat akhir Anugerah Juara Lagu ke-35. – K! ONLINE


Ops Lampu Merah bermula hari ini
Oleh MOHD RASDAN AHMAD

15 Disember 2020, 8:57 pm
PETALING JAYA – Jabatan Siasatan Dan Penguatkuasaan Trafik (JSPT) Polis Di Raja Malaysia (PDRM) telah melancarkan Operasi Lampu Merah bermula hari ini sehingga 31 Disember nanti di seluruh negara yang melibatkan semua kontijen dan daerah.
Pengarah Jabatan Siasatan dan Penguatkuasaan Trafik (JSPT) Bukit Aman, Datuk Azisman Alias berkata, operasi tersebut dilakukan bagi mengesan mereka yang melakukan kesalahan melanggar lampu isyarat merah terutama dalam kalangan penunggang motosikal termasuk penghantar makanan/barangan (P-hailing) serta pemandu kenderaan yang lain.
“JSPT memandang serius sikap dan ternd pemanduan ini yang boleh menyebabkan berlakunya kemalangan serta menimbulkan kegusaran kepada masyarakat.
“Statistik penguatkuasaan ke atas kesalahan melibatkan langgar lampu isyarat merah pada tahun lalu merekodkan 69,267 saman dengan pecahan motosikal (32,657), kereta (29,873), lori (2,808) dan lain-lain kenderaan (3,929).
“Manakala dari bulan Januari hingga November 2020 pula merekodkan sebanyak 52,170 saman dengan pecahan motosikal (26,764), kereta (20,751), lori (2,208) dan lain-lain kenderaan (2,447),” jelasnya melalui satu kenyataan di sini hari ini.
Tambah Azisman, operasi itu juga bertujuan mendidik dan memberi kesedaran kepada pengguna jalan raya supaya mematuhi lampu isyarat.

“JSPT mengingatkan semua pengguna kenderaan supaya berhati-hati dan sentiasa mematuhi isyarat lalu lintas bagi keselematan bersama.
“Penunggang motosikal atau kenderaan lain yang didapati melakukan kesalahan akan diambil tindakan saman serta merta atau direkodkan butiran kenderaan terlibat bagi tindakan susulan saman,” ujarnya.
Jelasnya, mana-mana individu yang melakukan kesalahan melanggar lampu isyarat merah boleh diambil tindakan di bawah kaedah 17 Kaedah-Kaedah Lalu Lintas Jalan 1959 yang mana boleh didenda tidak melebihi RM 2,000 atau dipenjara selama tempoh tidak melebihi enam bulan. -K! ONLINE


Jamal Abdillah, Aishah layak ke AJL35
Oleh SAIRUL ZAMRI MISRANI, MOHAMMAD SHAHEMY AZMI dan MOHD. HAIKAL ISA

15 Disember 2020, 11:21 pm
PETALING JAYA – Sebanyak 12 lagu diumumkan layak ke Anugerah Juara Lagu ke-35 (AJL35) selepas berentap merebut tempat menerusi tiga episod pentas Separuh Akhir Muzik-Muzik 35 (SFMM35).
AJL35 yang dijangka berlangsung pada Februari 2021 juga bakal menyaksikan Datuk Jamal Abdillah kembali bertanding menerusi lagu Belenggu Rindu ciptaan Hael Husaini dan Ezra Kong duet bersama Wany Hasrita selepas hampir 20 tahun meninggalkan pertandingan tersebut.
Sementara itu, 11 buah lagu lain yang bakal memberi saingan sengit ialah 7 Nasihat (Kmy Kmo, Luca Sickta & Shiha Zikir), Hati (Hael Husaini), Semalam (Aina Abdul), Peluang Kedua (Hael), Hutang (Floor 88), Kau Sakiti (Amir Masdi), Gundah (Ernie Zakri) dan Gila (Kaka Azraff, Noki & Tuju).
Turut layak, tiga lagu lain, Jangan Khianati Aku (Azlan & The Typewriter), Eh (Zizi Kirana) dan Aku Bidadari Syurgamu (Aishah).
Terdahulu, lagu Hati dendangan Hael, 7 Nasihat (Shiha,Kmy Kmo dan Luca Sickta) dan Belenggu Rindu (Wany dan Jamal) masing-masing diumumkan sebagai Lagu Terbaik SFMM35 yang berlangsung sejak 20 November lalu.
Semua lagu bertanding dinilai tujuh juri profesional diketuai komposer terkenal, Azmeer.

SFMM35 yang bersiaran dari Sri Pentas 2, Plaza Alam Sentral, Shah Alam dihoskan oleh Sherry Alhadad dan Haziq Hussni.
Episod ketiga SFMM35 yang sepatutnya berlangsung pada 22 November lalu terpaksa ditunda selama dua minggu gara-gara salah seorang peserta, Alif Satar disahkan positif Covid-19. – K! ONLINE
Senarai penuh 12 lagu layak ke AJL35:
1. Peluang Kedua – Hael Husaini (Hael Husaini & MFMF)
2. Gila – Kaka Azraff, Noki & Tuju (Noki, Loca B & Ezra Kong)
3. 7 Nasihat – Shiha, Kmy Kmo & Luca Sicta (Kmy Kmo & Luca Sickta)
4. Aku Bidadari Syurgamu – Aishah (Ippo Hafiz / Siti Rosmizah
5. Eh – Zizi Kirana (Navigator & Zizi Kirana / Mambang & Zizi Kirana)
6. Semalam – Aina Abdul (Aina Abdul)
7. Belenggu Rindu – Wany Hasrita & Datuk Jamal Abdillah (Hael Husaini & Ezra Kong)
8. Jangan Khianati Aku – Azlan & The Typewriter (Dark)
9. Kau Sakiti – Amir Masdi (Faizal Tahir, Mike Chan, Ezra Kong, Romeo & Mage)
10. Hutang – Floor 88 (Zai Hamzah / Achoi Floor 88)
11. Hati – Hael Husaini (Ezra Kong & Hael Husaini)
12. Gundah – Ernie Zakri (Ernie Zakri & Sharon Paul)


Ahli Parlimen sokong Belanjawan belum tentu bersetuju dengan PN- Anwar
15 Disember 2020, 9:21 pm
PETALING JAYA- Ketua Pembangkang, Datuk Seri Anwar Ibrahim berkata, alasan kerajaan Perikatan Nasional (PN) bahawa gaji dan prestasi penjawat awam akan terkesan sekiranya belanjawan tidak diluluskan menjadi punca mengapa sejumlah Ahli Parlimen menyokong belanjawan tersebut.
Katanya, mereka bersetuju terhadap belanjawan itu sebagai solidariti ke atas jutaan penjawat awam yang turut terkesan di era ekonomi pandemik namun, belum tentu mereka bersetuju dengan kerajaan PN.
“Adalah dikesalkan juga tatkala terdapat beberapa orang ahli Parlimen yang telah menyatakan pandangan keras terhadap beberapa isu sebelum ini telah mengundi untuk menyokong belanjawan tersebut,” katanya dalam satu kenyataan hari ini.
Ujar beliau, Belanjawan 2021 mempunyai banyak kelemahan yang telah dibuktikan secara terperinci di Dewan Rakyat oleh Ahli-Ahli Parlimen.
“Meski Belanjawan 2021 berjaya diluluskan di Dewan Rakyat hari ini, masih terdapat banyak perkara dan butir-butir di dalam belanjawan yang tidak dihiraukan oleh kerajaan PN,” tambah Ahli Parlimen Port Dickson berkenaan. -K! ONLINE


Muhyiddin lahir rasa syukur Belanjawan 2021 lulus
15 Disember 2020, 8:48 pm
PETALING JAYA- Perdana Menteri, Tan Sri Muhyiddin Yassin menzahirkan rasa syukur selepas Rang Undang-Undang Perbekalan 2021 diluluskan oleh Dewan Rakyat hari ini.
Beliau mengucapkan terima kasih kepada semua ahli Parlimen Perikatan Nasional (PN), Barisan Nasional (BN), Gabungan Parti Sarawak (GPS) dan Parti Bersatu Sabah (PBS) yang menyokong belanjawan itu sehingga bacaan kali ketiga.
“Sokongan padu ini membuktikan Kerajaan PN sentiasa mengambil kira kebajikan, keselamatan nyawa, kesejahteraan hidup rakyat serta pemulihan ekonomi negara dalam apa sahaja tindakan yang diambil.
“Ini juga membuktikan ahli-ahli Parlimen yang menyokong menyedari dan menginsafi bahawa belanjawan ini sangat penting kepada kerajaan bagi melaksanakan pelbagai program pembangunan yang sudah dirancang dengan keutamaan sudah tentunya untuk melawan pandemik Covid-19. serta meningkatkan taraf hidup rakyat seluruh lapisan masyarakat terutama golongan B40, M40, golongan rentan serta golongan kurang bernasib baik,” katanya menerusi satu kenyataan di laman Facebook beliau hari ini.
Ujar beliau, pendirian Ahli-Ahli Parlimen yang menyokong belanjawan juga membuktikan mereka munjunjung titah Yang di-Pertuan Agong yang mahu belanjawan ini diluluskan.
“Saya harap ahli-ahli Parlimen dapat terus memberikan khidmat yang terbaik untuk rakyat dan negara,” katanya.

Kosmo! sebelum ini melaporkan spekulasi bahawa kerajaan Perikatan Nasional (PN) akan tumbang hari ini selepas undian Belanjawan 2021 untuk kali ketiga gagal diluluskan oleh Dewan Rakyat ternyata tidak benar.-K! ONLINE


Boko Haram mengaku culik ratusan pelajar
Oleh WAN AZHAR WAN ABDULLAH

15 Disember 2020, 9:43 pm
KANKARA, Nigeria – Boko Haram hari ini mengaku bertanggungjawab menculik beratus-ratus pelajar di barat laut Nigeria dalam serangan pertama di rantau berkenaan sejak kumpulan militan tersebut melancarkan pemberontakan lebih satu dekad lalu.
Boko Haram dan seterunya, kumpulan Negara Islam di Wilayah Afrika Barat (ISWAP) kini terlibat dalam pemberontakan di timur laut Nigeria dan negara jirannya iaitu Cameroon, Chad serta Niger.
Gabenor negeri Katsina, Aminu Bello Masari berkata semalam bahawa kumpulan penculik itu telah berhubung dengan kerajaan.
“Rundingan sedang dilakukan untuk memastikan mereka selamat dan dapat kembali kepada keluarga masing-masing,” katanya di laman Twitter.
Bagaimanapun, bilangan pelajar yang hilang itu masih belum dapat dipastikan. Seorang jurucakap tentera memberitahu stesen televisyen Channels TV semalam bahawa seramai 333 pelajar masih hilang selepas kumpulan lelaki bersenjata menyerbu Sekolah Menengah Sains Kerajaan di bandar Kankara. Sekolah berasrama itu hanya menempatkan pelajar lelaki.
Serangan pada Jumaat lalu itu pada awalnya didakwa dilakukan oleh kumpulan penjahat. Sehingga kini kerajaan Nigeria belum mengeluarkan kenyataan berhubung pengakuan Boko Haram itu.

“Saya ialah Abubakar Shekau dan saudara-saudara kami mendalangi penculikan di Katsina,” kata suara dalam rakaman berdurasi empat minit itu yang dihantar kepada agensi berita AFP menggunakan saluran sama yang digunakan oleh Boko Haram sebelum ini. Bandar Kankara terletak dalam negeri Katsina.
Suara itu menyerupai suara ketua Boko Haram, Abubakar Shekau yang mendalangi penculikan 276 pelajar perempuan di Chibok pada 2014 yang mencetuskan kemarahan masyarakat dunia. – AFP


[KEMASKINI] Peniaga maut mesin stim meletup
Oleh MOHAMAD FAIZAL HASHIM

15 Disember 2020, 8:39 pm
JOHOR BAHRU – Seorang pemilik pusat penanaman cendawan maut selepas sebuah tong gas yang dipasang pada mesin stim meletup di kawasan meletakkan kenderaan di sebuah pasaraya di Ulu Tiram, pagi hari ini.
Dalam kejadian pukul 11.40 pagi itu, mangsa, Ong Kim Hin, 52, maut di tempat kejadian akibat kesan kecederaan parah di bahagian muka dan kepala disebabkan letupan berkenaan.
Pemangku Ketua Polis Daerah Seri Alam, Deputi Superintendan Shahrulanuar Mushaddat Abdullah Sani berkata, ketika kejadian berlaku, mangsa bersama seorang pekerjanya berada di kawasan penanaman cendawan.
Katanya, mereka sedang melakukan kerja pemasangan tong gas untuk memanaskan air bagi tujuan menjalankan proses stim.
“Ketika sedang melakukan kerja pemasangan tong gas itu, secara tiba-tiba sebuah tong gas yang berada di hadapan mangsa telah meletup.
“Letupan itu menyebabkan mangsa terjatuh dan terbaring dengan kesan kecederaan parah di bahagian muka dan kepala. Dia kemudiannya telah disahkan meninggal dunia di tempat kejadian oleh Pegawai Perubatan Klinik Kesihatan Ulu Tiram,” katanya dalam kenyataan hari ini.

Shahrulanuar berkata, mayat mangsa telah dihantar ke Hospital Sultan Ismail (HSI) untuk bedah siasat.
“Polis menjalankan siasatan mengikut siasatan laporan Mati Mengejut.
“Sepasukan Jabatan Bomba dan Penyelamat (JBPM) dan Pasukan Khas Bahan Kimia Berbahaya (HAZMAT) turut hadir ke tempat kejadian untuk membantu siasatan,” ujarnya.-K! ONLINE


Majikan diseru beri kerjasama saring pekerja asing
Oleh NUR HUDA MUSA

15 Disember 2020, 6:53 pm
PETALING JAYA – Semua majikan diseru agar memberi kerjasama dengan Kementerian Sumber Manusia dan Kementerian Kesihatan (KKM) bagi menjalankan ujian saringan Covid-19 terhadap pekerja-pekerja asing di premis mereka.
Menteri Kanan (Keselamatan), Datuk Seri Ismail Sabri berkata, sehingga kini hampir 17,000 pekerja telah disaring dan daripada jumlah tersebut seramai 555 didapati positif dan hampir 16,400 yang lain negatif Covid-19.
“Sepanjang tempoh saringan yang bermula 1 Disember itu, sebanyak 663 kilang atau industri telah terlibat dan 652 buah klinik bekerjasama dengan Kementerian Sumber Manusia untuk membuat pemeriksaan.
“Bagaimanapun, masih terdapat majikan yang enggan memberi kerjasama. Oleh itu, kerajaan menyeru agar majikan-majikan ini beri kerjasama kerana jika ada dalam kalangan pekerja mereka positif Covid-19, kilang mereka akan diarahkan tutup dan mereka akan kerugian besar,” katanya ketika sesi soal jawab sidang akhbar Facebook Live hari ini.
Ismail Sabri berkata, kerajaan juga telah meminta Peguam Negara untuk melihat perundangan yang ada supaya tindakan undang-undang boleh dikenakan kepada majikan yang enggan memberikan kerjasama.
“Jangan tunggu tindakan diambil kerana langkah ini demi kebaikan mereka, supaya jangkitan tidak berlaku dan kilang tidak ditutup,” tegasnya.

Dalam pada itu katanya, pendatang asing tanpa izin (PATI) yang ditahan dalam Operasi Benteng turut akan diisytiharkan sebagai ‘persona non grata’, sama seperti warga asing yang didapati terbabit dan disabitkan dengan kesalahan jenayah di negara ini. – K! ONLINE


Isteri Ozzy Osbourne positif ujian Covid-19
Oleh KOSMO!

15 Disember 2020, 7:38 pm
LOS ANGELES, California – Personaliti televisyen Britain- Amerika Syarikat, Sharon Osbourne  didapati positif ujian Covid-19, demikian menurut akaun Twitter rasminya.
Selebriti berumur 68 tahun yang merupakan  pengacara dalam program bual bicara terbitan CBS, The Talk itu berkata semalam bahawa dia akan pulang ke rumah selepas menjalani rawatan singkat di hospital.
Seorang lagi pengacara program televisyen itu,  Carrie Ann Inaba positif ujian koronavirus pada minggu lalu.
Sharon akan mengasingkan diri daripada suaminya yang merupakan legenda muzik rock, Ozzy Osbourne. Sharon berkata, ujian Covid-19 Ozzy adalah negatif.
Ozzy terkenal kerana gelagat bingitnya  di pentas. Antara aksi pentasnya yang paling popular adalah apabila dia memakan seekor kelawar.
Bagaimanapun,  dalam satu temu bual bersama majalah GQ bulan lalu, Ozzy, 72, berkata, keadaan kesihatannya termasuk penyakit emfisema menyebabkan dia mudah mendapat jangkitan Covid-19.

Sharon sebelum ini mendedahkan bahawa cucu perempuannya positif Covid-19 pada September lepas. – AFP


Saya tak mengandunglah – Elfira Loy
15 Disember 2020, 7:38 pm
PETALING JAYA – Pelakon Elfira Loy disangka hamil selepas memuat naik status dalam InstaStory memaklumkan dirinya berasa mual dan berasa ingin muntah.
Elfira, 26, bagaimanapun menerusi satu lagi perkongsian InstaStory menjelaskan status berkenaan bukan bermaksud dia kini sedang berbadan dua.
“Minta maaf kerana membunuh keterujaan kalian tetapi saya tidak mengandung. Sebab sekarang saya sedang datang bulan.
“Saya tidak akan guna lagi perkataan muntah selepas ini, jika tidak kiriman mesej saya dipenuhi dengan pertanyaan peminat ‘DAH MENGANDUNG KE’,” tulisnya menjelaskan kekeliruan.
Pelakon itu mempunyai seorang cahaya mata, Muhamad Rayyan Khalaf yang kini berusia setahun dua bulan hasil perkahwinan dengan suami, Muhamad Faris Khairol Anwar pada 1 Januari tahun lalu.
K! ONLINE


Hilang cuba tarik bot hanyut
Oleh MOHAMAD FAIZAL HASHIM

15 Disember 2020, 6:41 pm
PASIR GUDANG – Seorang lelaki dipercayai lemas ketika terjun ke dalam laut bagi menarik bot yang telah hanyut dibawa arus di kawasan berhampiran markas Pasukan Gerakan Am (PGA) di Kampung Tanjung Langsat, di sini hari ini.
Dalam kejadian pukul 2.37 petang itu, mangsa, Fazudin Azuardi Ismadi, 33, bersama rakan yang lain telah menaiki sebuah bot menuju ke sebuah rumah rakit untuk memancing bersama-sama.
Ketika leka memancing, bot yang dinaiki mereka telah hanyut dibawa arus setelah ikatan tali pada tiang rumah itu terlucut.
Mangsa kemudian terjun ke dalam laut untuk menarik semula bot berkenaan namun tidak timbul lagi selepas itu.
Ketua Balai Bomba dan Penyelamat (BBP) Pasir Gudang, Timbalan Penguasa Bomba II, Ibrahim Omar berkata, seramai 10 anggota bersama sebuah jentera Fire Rescue Team (FRT), sebuah bot aluminium dan sebuah kenderaan pacuan empat roda dikejarkan ke lokasi kejadian sejurus panggilan kecemasan diterima.
Beliau berkata, pihaknya bertindak membuat operasi mencari dan menyelamat dengan menggunakan kaedah ‘surface searching’ menggunakan sebuah bot.

“Skop pencarian dilakukan pada jarak satu kilometer sekitar rumah rakit tersebut. Sehingga lewat petang ini operasi masih diteruskan,” katanya dalam satu kenyataan di sini hari ini.-K! ONLINE


Program Gerobok Rezeki bantu golongan memerlukan
Oleh SITI A'ISYAH SUKAIMI

15 Disember 2020, 8:25 pm
PUTRAJAYA – Golongan asnaf atau sesiapa sahaja yang sedang dalam kesempitan hidup dialu-alukan hadir ke Kedai Majlis Agama Islam Wilayah Persekutuan (MAIWP) bagi mengambil barangan makanan diinfaqkan oleh orang ramai menerusi Program Gerobok Rezeki.
Barangan tersebut boleh didapati di dua cawangan Kedai MAIWP di sini iaitu Presint 5 dan Presint 9 serta tidak hanya dikhaskan kepada golongan memerlukan di sini bahkan, terbuka kepada masyarakat dari luar Putrajaya.
Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakri berkata, Program Gerobok Rezeki tersebut yang dilancarkan hari ini bakal memberi manfaat besar kepada asnaf terbabit.
“Justeru, program ini juga diharap mampu mengurangkan beban kesempitan hidup mereka ketika pandemik Covid-19 di Malaysia terutama di Wilayah Persekutuan.
“Kedai MAIWP ditubuhkan pada Oktober 2011 serta diuruskan oleh syarikat milik MAIWP iaitu MAIWP Dagang Sdn. Bhd. dan pada masa ini, terdapat dua cawangan Kedai MAIWP iaitu di Presint 5 dan Presint 9 Putrajaya,” katanya pada Program Floor Walk dan Satunan Asnaf di Kedai MAIWP di Presint 5 di sini hari ini.
Teks ucapan beliau dibacakan oleh Ketua Pegawai Eksekutif MAIWP, Datuk Akbar Samon.

Pada masa sama, beliau turut mewakili Zulkifli menyampaikan sumbangan berupa barangan makanan harian kepada 50 orang asnaf di Putrajaya.
Dalam pada itu, Zulkifli berkata, tujuan utama penubuhan Kedai MAIWP adalah memasarkan pelbagai produk tempatan dan global serta menyediakan perkhidmatan memudahkan masyarakat untuk berbelanja dengan jaminan harga yang kompetitif.
“Selain menguruskan Kedai MAIWP, Syarikat MAIWP Dagang turut aktif dalam pelbagai bidang perkhidmatan dan pembekalan kepada badan kerajaan mahupun swasta.
“Syarikat MAIWP Dagang sentiasa membuat inovasi dalam perkhidmatan Kedai MAIWP dan antara inovasi perkhidmatan yang dikembangkan ialah jualan secara atas talian hasil kerjasama Kedai MAIWP dan aplikasi Mypasar,” katanya.
Ujarnya, menerusi aplikasi tersebut, pengguna boleh memilih barangan dan membuat pembayaran secara atas talian serta dihantar terus ke rumah dengan cepat dan selamat.  -K! ONLINE


Aktiviti pelancongan dan sukan ‘outdoor’ dibenarkan
Oleh NUR HUDA MUSA

15 Disember 2020, 7:35 pm
PETALING JAYA – Kerajaan bersetuju secara dasar cadangan oleh Kementerian Pelancongan, Seni dan Budaya (MOTAC) berhubung pembukaan aktiviti pelancongan khususnya di tempat terbuka.
Menteri Kanan (Keselamatan), Datuk Seri Ismail Sabri Yaakob berkata, bagaimanapun, MOTAC telah diminta untuk membentangkan prosedur standard operasi (SOP) terperinci setelah berbincang dengan Kementerian Kesihatan (KKM) dan Majlis Keselamatan Negara (MKN).
“Perkara sama turut diajukan oleh Kementerian Belia dan Sukan (KBS) semalam yang telah membentangkan kepada Sidang Khas MKN berhubung cadangan untuk pembukaan aktiviti sukan terutamanya melibatkan sukan outdoor.
“Susulan itu, KBS juga telah diminta untuk membentangkan SOP terperinci setelah berbincang dengan KKM dan MKN,” katanya dalam sidang akhbar di Facebook Live hari ini.
Dalam pada itu Ismail Sabri berkata, seramai 693 individu tiba di semua pintu masuk antarabangsa negara semalam dan kesemuanya telah dikuarantin wajib di stesen kuarantin seluruh negara.
“Seperti yang diumumkan oleh KKM, kerajaan telah bersetuju untuk memendekkan tempoh kuarantin wajib bagi pengembara yang pulang dari luar negara serta kontak rapat kepada kes positif Covid-19, daripada 14 hari kepada 10 hari bermula semalam.

“Mengikut KKM, semakan bukti saintifik klinikal terkini mendapati bahawa risiko jangkitan pasca-kuarantin akan berkurangan mengikut tempoh masa kuarantin. Kadar keboleh jangkitan adalah tertinggi pada minggu pertama selepas pendedahan,” jelasnya.
Bagaimanapun katanya, bagi pengembara yang ingin pulang ke Malaysia, mereka perlu melakukan ujian calitan dalam tempoh tiga hari sebelum berlepas pulang, dan selepas tiba di Malaysia, mereka akan dikuarantin selama tujuh hari.
“Namun, jika pengembara tidak dapat melakukan ujian calitan sebelum berlepas pulang, mereka perlu menjalani ujian calitan sejurus tiba di Malaysia dan jika didapati negatif, mereka perlu menjalani kuarantin wajib maksima 10 hari,” tambahnya. – K! ONLINE


KKM teruskan mQuits Services lima tahun lagi
Oleh MOHD. HUSNI MOHD. NOOR

15 Disember 2020, 8:28 pm
PUTRAJAYA – Kementerian Kesihatan (KKM) meneruskan perkhidmatan berhenti merokok atau mQuit Services untuk lima tahun lagi sehingga 2025 selepas melihat kejayaan program itu sejak diperkenalkan pada 2015.
Timbalan Menteri Kesihatan I, Datuk Dr. Noor Azmi Ghazali berkata, fasa ketiga mQuit Services kali ini membabitkan kerjasama 13 rakan kongsi masing-masing terdiri daripada syarikat farmasi, universiti awam, hospital swasta dan badan bukan kerajaan (NGO).
Beliau berkata, program itu dilihat berjaya apabila jumlah perokok yang mendaftar untuk berhenti merokok meningkat setiap tahun.
“Mengikut data diterima, jumlah perokok yang mendaftar didapati meningkat daripada 10,240 pada tahun 2017 kepada 20,032 (2018) dan 22,601 (2019).
“Daripada jumlah yang berdaftar itu, 35 peratus daripada perokok berjaya berhenti merokok dan ia satu kejayaan yang sangat memberangsangkan,” katanya ketika ditemui selepas menyaksikan Majlis Menandatangani Memorandum Persefahaman Pelanjutan mQuit Services Fasa 3, di sini hari ini.
Noor Azmi mengingatkan semua supaya tidak memulakan tabiat merokok kerana sangat sukar untuk berhenti merokok kerana rokok itu ada elemen ketagihan.

Beliau berkata, ada juga kajian yang menunjukkan bahawa perokok yang dijangkiti wabak Covid-19 berisiko lebih 14 kali untuk dijangkiti radang paru-paru.
“Sepanjang pandemik ini juga, saya dapati kebanyakan mangsa yang meninggal dunia akibat Covid-19 kebanyakannya adalah perokok dan mereka yang memiliki banyak penyakit,” katanya.
Katanya, bagi fasa ketiga ini, kementerian akan memperkukuhkan lagi aspek pendidikan khsususnya mendidik rakyat supaya berhenti merokok.
Selain itu, Noor Azmi berkata, beliau menyasarkan kira-kira 200 lagi fasiliti swasta bagi menyediakan perkhidmatan rawatan berhenti merokok sepanjang fasa tiga program ini. -K! ONLINE


Mohd. Annuar buat laporan polis kes fitnah
Oleh ASLIZA MUSA

15 Disember 2020, 8:32 pm
IPOH -Ahli Dewan Negara Perak, Datuk Seri Mohd. Annuar Zaini membuat laporan di Balai Polis Kampung Rapat hari ini susulan tular kenyataan di laman sosial Facebook (FB) yang didakwa memfitnahnya berkaitan pelantikan Ahli Mesyuarat Kerajaan Negeri (Exco) Perak yang baharu.
Kenyataan yang tular hari ini itu berbunyi, ‘5 lagi Exco kerajaan Perak angkat sumpah petang ini. Namun pelantikan itu tidak melibatkan ADUN Pas. Kata Mohd. Annuar Zaini. Cukup dah 10 Exco. Amacam?’.
Menurut Mohd. Annuar, kenyataan tular itu bukan sahaja tidak benar dan berunsur fitnah malah dilihat menjatuhkan kredibilitinya sebagai Ahli Dewan Negara Perak.
“Saya tidak pasti siapa yang menularkan kenyataan itu di laman sosial FB dan tujuan laporan ini dibuat adalah menafikan dakwaan tersebut sekali gus membolehkan pihak polis menjalankan siasatan.
“Saya bimbang kenyataan itu menjejaskan nama baik istana Perak dan mendatangkan kegusaran kepada penduduk di negeri ini,” katanya ketika ditemui di Balai Polis Kampung Rapat di sini hari ini.
Mohd. Annuar berkata, setiap pihak harus bertanggungjawab dan beretika dalam menyiarkan sebarang berita yang seharusnya berfakta dan benar bagi mengelakkan timbul sebarang polemik dan fitnah.

“Saya rasa benda (dakwaan) ini berniat tidak baik. Kita sudah sampai ke peringkat dapat menyelesaikan (krisis politik) dan Sultan Perak juga sudah pun memperkenankan ditubuhkan sebuah kerajaan.
“Kerja-kerja melagakan dan lebih-lebih lg melibatkan nama saya yang mana saya dilihat sebagai jurucakap bagi pihak istana, seolah-olah apa yg ditularkan itu orang akan percaya.
“Dakwaan seolah-olah ADUN Pas tidak akan dilantik sebagai Exco kerajaan negeri itu juga bagi saya tidak baik dan berniat nakal pada saya,” katanya. -K! ONLINE


Tiket bas RM34 dari Kelantan ke Lembah Klang
Oleh ROHANA MOHD. NAWI

15 Disember 2020, 7:17 pm
BACHOK – Syarikat pengendali bas, Kumpulan Perdana menawarkan penurunan harga tiket bas kepada RM34 bagi perjalanan dari Kelantan dan Besut ke Lembah Klang bermula Khamis ini.
Pengarah Urusan Kumpulan Perdana, Laili Ismail berkata, pengurangan harga tiket perjalanan itu dianggarkan sebanyak 23 peratus iaitu antara RM44 sehingga RM47 kepada RM34.
Menurutnya, tawaran itu akan terus dilaksanakan secara berterusan sehingga Perintah Kawalan Pergerakan Pemulihan (PKPP) ditamatkan di negara ini.
Katanya, sebanyak 50 perjalanan pergi balik ditawarkan setiap hari dengan melibatkan laluan ke Shah Alam, Kajang, Puchong dan Klang.
“Kesemua perjalanan itu membabitkan tiga syarikat bas ekspres di bawah Kumpulan Perdana iaitu Ekspres Perdana, Lienadia Ekspres dan Darul Iman Ekspres.
“Usaha ini bagi meringankan beban orang ramai yang rata-ratanya terkesan berikutan penularan wabak Covid-19 termasuk penumpang yang dibuang kerja dan mereka yang ingin ke Lembah Klang bagi mencari pekerjaan baharu,” katanya.

Beliau berkata demikian sewaktu menghadiri Majlis Program Prihatin Perdana 4.0 di Pejabat Urusan Ekspres Perdana di Teluk Mesira di sini hari ini.
Terdahulu, beliau menyampaikan keperluan asas dan sumbangan berupa wang tunai kepada 284 kakitangan Kumpulan Perdana yang terjejas akibat penularan wabak Covid-19 baru-baru ini.
Menurut Laili, syarikat itu melakukan penurunan harga tiket selepas pihak bank membenarkan lanjutan moratorium kepada pengusaha bas ekspres.
Katanya, sewaktu tempoh Perintah Kawalan Pergerakan (PKP) pada Mac lalu, syarikat itu terpaksa menanggung kerugian mencecah sehingga RM8 juta.
Ujarnya, meskipun syarikat mengalami masalah kewangan, semua kakitangan tidak diberhentikan malah mereka hanya diarah bercuti tanpa gaji.
“Bagaimanapun, kesemua pekerja sudah dipanggil semula untuk bertugas sejak Khamis lalu.
“Kita menjangkakan tempoh masa selama dua tahun untuk menampung semula kerugian yang dialami semasa PKP tempoh hari.
“Diharap kerajaan dapat membenarkan semula pelajar di institut pengajian tinggi pulang ke kampus masing-masing dalam usaha untuk merancakkan kembali perkhidmatan bas ekspres,” katanya. -K! ONLINE


1,772 kes positif, tiga maut Covid-19
Oleh NOR IDAYU BOSRO

15 Disember 2020, 6:45 pm
PUTRAJAYA – Kes jangkitan Covid-19 hari ini melaporkan sebanyak 1,772 kes dengan kes tertinggi dicatatkan di Kuala Lumpur sebanyak 696 kes diikuti Selangor (503) dan Sabah (260) menjadikan jumlah kes positif sebanyak 86,618 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah itu, 1,760 kes adalah penularan tempatan manakala 12 adalah kes import.
“Terdapat dua kluster yang ditamatkan iaitu Kluster Istimewa dan Kluster Sepanggar di Sabah.
“Ini menjadikan kluster yang telah tamat sebanyak 229 manakala kluster aktif yang dipantau sebanyak 189,” katanya dalam satu kenyataan di sini hari ini.
Noor Hisham berkata, tiga lagi kematian berkaitan Covid-19 dilaporkan yang kesemuanya membabitkan warganegara di Sabah menjadikan jumlah keseluruhan kes kematian sebanyak 422.
Pada masa sama, beliau berkata, sebanyak 1,084 kes pulih dilaporkan menjadikan jumlah keseluruhan kes pulih adalah 71,681 setakat hari ini. -K! ONLINE


Nadia Brian mahu segera diceraikan
Oleh NUR EMIRA SAIZALI

15 Disember 2020, 5:50 pm
PETALING JAYA – Pelakon Nadia Brian berharap suaminya, Muizz Nasruddin akan terus melafazkan cerai terhadapnya ketika kes perceraian mereka dibicarakan di Mahkamah Syariah Wilayah Persekutuan kelak.
Kata Nadia atau nama sebenarnya Nadia Najwa Mohamed Rashidi, 29, dia sebenarnya sudah tawar hati dengan Muizz kerana lelaki itu kerap membuka mulut perihal rumah tangga mereka kepada umum.
“Saya sudah tawar hati dengan perangai suami yang tak dapat saya kongsikan demi menjaga aibnya.
“Tetapi sekarang tak mahu nak aibkan orang, saya bukan manusia hati busuk sebab saya bukannya manusia sempurna dan tiada hak nak hukum orang lain,” katanya ketika dihubungi Kosmo! Online.
Dalam pada itu, pelakon drama Titian Takdir turut mempertikaikan tindakan suaminya yang tetap mahu menunggu tarikh untuk ke mahkamah dan enggan melafazkan cerai kepadanya sekarang.
“Kalau tak mahu dicop sebagai lelaki dayus, kenapa nak tunggu tarikh berjumpa di mahkamah untuk lafazkan cerai. Kenapa?

“Itu yang saya tak faham tetapi saya tidak buka mulut tentang hal tersebut kepada umum. Kalau dia lebih-lebih, saya pula akan buka cerita kerenah Muizz selama ini,” katanya lagi.
Terdahulu, Muizz mendedahkan telah membuat laporan polis di Ibu Pejabat Polis Daerah Sepang dan Balai Polis Cyberjaya pada 6 Oktober lalu berhubung bukti kecurangan isterinya.
Nadia turut mengesahkan Muizz sudah memfailkan perceraian mereka di Mahkamah Syariah Wilayah Persekutuan pada 2 Oktober lalu.
Isu pergolakan rumah tangga pasangan terbabit hangat diperkatakan sejak Oktober lalu selepas Muizz mendedahkan Nadia curang terhadapnya dengan dua orang lelaki.
Nadia dan Muizz diijabkabulkan sebagai suami isteri pada 9 November tahun lalu. – K! ONLINE


Lelaki maut mesin ‘steamer’ meletup
Oleh MOHAMAD FAIZAL HASHIM

15 Disember 2020, 6:12 pm
JOHOR BAHRU – Seorang lelaki maut selepas berlaku letupan gas pada mesin pengukus (steamer) ketika dia sedang menjalankan kerja penyelenggaraan di kawasan parkir sebuah pasaraya di Jalan Kota Tinggi, Ulu Tiram, hari ini.
Dalam kejadian pukul 11.35 pagi itu, mangsa, Ong Kim Hin, 52, meninggal dunia di tempat kejadian akibat letupan tersebut.
Menurut Komander Operasi, Penguasa Bomba Kanan (PBK) Il Kilok Anak Lampas, seramai 25 anggota dari Balai Bomba dan Penyelamat (BBP) Johor Jaya, Tebrau dan Larkin dikejarkan ke lokasi kejadian sejurus panggilan diterima.
Katanya, turut dikejarkan ke lokasi ialah dua buah jentera Fire Rescue Team (FRT), sebuah jentera LFRT, sebuah jentera tangki air dan satu Unit Bantuan Perkhidmatan Kecemasan (EMRS).
“Setibanya di tempat kejadian, didapati benar berlaku letupan gas pada mesin steamer semasa kerja-kerja penyelenggaraan dilakukan.
“Mangsa iaitu pekerja yang menjalankan kerja penyelenggaraan telah disahkan meninggal dunia di tempat kejadian oleh pihak Kementerian Kesihatan Malaysia (KKM) dan mayat mangsa diserahkan kepada pihak polis untuk tindakan selanjutnya,” katanya dalam kenyataan hari ini.

Operasi ditamatkan pada pukul 12.24 tengah hari.-K! ONLINE


Ungku Aziz meninggal dunia
Oleh MOHD TURMADZI MADUN dan

15 Disember 2020, 6:37 pm
PETALING JAYA – Profesor Diraja, Ungku Abdul Aziz meninggal dunia ketika menerima rawatan di Hospital Prince Court, Kuala Lumpur hari ini.
Ungku A. Aziz dilaporkan menghembuskan nafas terakhir pada pukul 4 petang akibat sakit tua pada usia 98 tahun.
Kematian Ungku Aziz dimaklumkan oleh isteri Allahyarham, Rahaiah Baheran.
Menurut sumber, beliau mengalami sakit tua dan sudah dimasukkan hospital dua bulan lalu.
“Ungku sudah dua bulan dimasukkan hospital kerana sakit tua, cuma sudah seminggu dia berada dalam keadaan kritikal.
“Petang ini, beliau disahkan meninggal dunia setelah berperang untuk kembali sihat,” katanya ketika dihubungi Kosmo! di sini hari ini. – K! ONLINE


Dua ADUN Pas antara lima muka lama kekal Exco Perak
Oleh ASLIZA MUSA

15 Disember 2020, 5:51 pm
IPOH – Dua Ahli Dewan Undangan Negeri (ADUN) dari Pas antara lima Ahli Majlis Mesyuarat Kerajaan Negeri (Exco) di bawah pentadbiran bekas Menteri Besar, Datuk Seri Ahmad Faizal Azumu dikekalkan dalam barisan kepemimpinan kerajaan negeri Perak yang baharu.
Mereka ialah Ahli Dewan Undangan Negeri (ADUN) Gunung Semanggol, Razman Zakaria dan ADUN Selama, Mohd. Akmal Kamaruddin.
Turut kekal sebagai Exco kerajaan negeri ialah Datuk Nolee Ashilin Mohammed Radzi (Tualang Sekah) dan Datuk Abdul Yunus Jamahri (Kuala Kurau) dari Bersatu selain Ahmad Saidi Mohamad Daud (Changkat Jering) dari UMNO.
Majlis mengangkat sumpah jawatan tersebut dilakukan di hadapan Sultan Perak, Sultan Nazrin Muizzuddin Shah di Istana Kinta di sini hari ini.
Selain Menteri Besar, Datuk Saarani Mohamad, istiadat itu turut dihadiri Hakim Utama Mahkamah Tinggi Ipoh, Datuk Hisham Hashim dan Setiausaha Kerajaan negeri, Datuk Ahmad Suaidi Abdul Rahim.
Kosmo! Pada 11 Disember lalu melaporkan, empat ADUN daripada UMNO telah mengangkat sumpah dalam istiadat yang dijalankan di Istana Iskandariah, Kuala Kangsar melibatkan Datuk Mohd. Zolkafly Harun (Lintang), Datuk Shahrul Zaman Yahya (Rungkup), Datuk Dr. Wan Norashikin (Kampong Gajah) dan Khairul Shahril Mohamed (Bota).

Seorang lagi Exco kerajaan negeri yang dilantik ialah ADUN Sungai Manik dari Bersatu, Datuk Zainol Fadzi Paharuddin yang merupakan muka baharu
Zainol Fadzi adalah Exco kerajaan negeri di bawah pentadbiran kerajaan Barisan Nasional (BN) sebelum ini. -K! ONLINE


Pengantin meraung bekas kekasih datang ke majlis resepsi
Oleh KOSMO!

15 Disember 2020, 6:40 pm
JAKARTA – Seorang pengantin wanita di Lombok menangis seperti diserang histeria apabila bekas kekasihnya datang pada majlis resepsi perkahwinannya, Sabtu lalu.
Menurut laporan Tribunnews, insiden di Desa Labuan Lombok, Lombok Timur itu tular di laman Instagram selepas dimuat naik oleh seorang tetamu di majlis tersebut.
Bekas teman lelaki pengantin perempuan bernama Dayat datang ke majlis itu kerana mahu mengucapkan tahniah kepada kedua-dua mempelai.
Namun, saat Dayat naik ke atas pelamin, pengantin perempuan dilihat tidak dapat mengawal perasaan dan mula menangis seperti diserang histeria.
Menerusi paparan video Instagram itu, Dayat dilihat sempat mendekati pengantin lelaki dan memeluknya.
Pengantin perempuan terus menangis teresak-esak melihat tindakan Dayat menyebabkan dia hampir pitam.

Sementara itu, Dayat memberitahu bahawa dia berniat baik menghadiri majlis perkahwinan tersebut atas undangan kedua-dua mempelai.
“Niat saya untuk melihat pasangan ini bahagia pada hari perkahwinan mereka.
“Saya sanggup datang dari Lombok Barat ke Lombok Timur, iaitu lokasi majlis resepsi ini. Saya gembira melihat bekas kekasih tersenyum pada hari bahagianya,” katanya kepada Tribun Minggu, kelmarin.
Setakat kelmarin, klip video yang dimuat naik dalam akaun Instagram @inforseputarlombok itu mencatat 21,326 tontonan.
–Agensi


Mahkamah benar rayuan Khairy
Oleh KOSMO!

15 Disember 2020, 5:19 pm
Oleh NORLIZAH ABAS
PUTRAJAYA – Rayuan Menteri Sains, Teknologi dan Inovasi, Khairy Jamaluddin berhubung pembayaran ganti rugi RM150,000 kepada Datuk Seri Anwar Ibrahim kerana memfitnahnya dalam satu ceramah di Lembah Pantai, 12 tahun lalu, akan didengar di Mahkamah Rayuan.
Ini bermakna, bekas Menteri Belia dan Sukan itu mendapat satu lagi peluang untuk mengetepikan saman fitnah dan perintah Mahkamah Tinggi yang mengarahkannya membayar ganti rugi kerana memfitnah Ketua Pembangkang itu.
Keputusan sebulat suara tersebut dicapai oleh panel lima hakim Mahkamah Persekutuan hari ini ketika membenarkan rayuan Khairy dengan kos RM30,000.
Hakim Besar Sabah dan Sarawak, Datuk Abang Iskandar Abang Hashim memutuskan demikian ketika bersidang bersama-sama Datuk P. Nallini, Datuk Vernon Ong Lam Kiat, Datuk Seri Hasnah Mohammed Hashim dan Datuk Rhodzariah Bujang.
Sebelum itu, peguam Tan Sri Dr. Muhammad Shafee Abdullah yang mewakili Khairy memohon kos RM100,000 manakala peguam J. Leela yang mewakili Anwar memohon kos RM10,000.

Pendengaran rayuan itu dikendalikan dalam mahkamah terbuka secara dalam talian menerusi sidang video dengan kehadiran panel lima hakim dan beberapa pegawai mahkamah.
Khairy merayu keputusan Mahkamah Rayuan pada 19 Februari 2018 yang membatalkan notis rayuannya selepas mendapati notis itu tidak sempurna serta tidak mematuhi prinsip undang-undang seperti yang ditentukan oleh Mahkamah Persekutuan dalam kes melibatkan usahawan permaidani, J. Deepak.
Mahkamah Rayuan ketika itu berpendapat ia terikat dengan keputusan Mahkamah Persekutuan yang sudah menggariskan prinsip undang-undang yang perlu dipatuhi berhubung pemfailan notis rayuan yang mana ia perlu difailkan secara berasingan bagi setiap rayuan.
Pada 29 September 2017, Mahkamah Tinggi memerintahkan Khairy membayar ganti rugi RM150,000 dan kos RM60,000 kerana memfitnah Anwar dalam satu ceramah berhubung penyebaran klip video pada 20 Februari 2008.
Hakim Azizul Azmi Adnan membuat keputusan itu selepas membenarkan saman fitnah yang difailkan oleh Anwar dan menolak permohonan Khairy untuk meminda pernyataan pembelaannya.
Pada 7 Mac 2008, Anwar memfailkan saman itu bagi memohon ganti rugi RM100 juta dengan mendakwa Khairy yang ketika itu Naib Ketua Pemuda Umno, mengeluarkan kata-kata berbaur fitnah dan menyebarkan klip video bertajuk ‘Anwar and kin no threat’ disiarkan dalam laman web, termasuk Malaysiakini.com. -K! ONLINE


Portfolio Exco Perak dirombak
Oleh ASLIZA MUSA

15 Disember 2020, 6:20 pm
IPOH – Terdapat pindaan dan perubahan beberapa portfolio melibatkan barisan Ahli Mesyuarat Kerajaan Negeri (Exco) Perak yang baharu.
Menteri Besar Perak, Datuk Saarani Mohamad berkata, portfolio baharu itu akan diketahui selewat-lewatnya dalam mesyuarat mingguan exco pada Rabu depan.
“Bagi pembahagian portfolio ini, kita akan lihat dahulu. Pertamanya ada pertukaran seorang Exco baharu iaitu Datuk Zainol Fadzi dan kedua, saya kena lihat balik tentang kesesuaian.
“Saya perlu melihat tentang kesesuaian bagi setiap individu yang dilantik dan juga perlu bersesuaian dengan perancangan pembangunan kerajaan.
“Jadi, sudah tentu ada sedikit pindaan dan tambahan pada portfolio itu nanti,” katanya ketika ditemui pemberita selepas istiadat angkat sumpah jawatan di Istana Kinta di sini hari ini.
Terdahulu, lima Exco di bawah pentadbiran bekas Menteri Besar, Datuk Seri Ahmad Faizal Azumu dikekalkan dalam barisan kepemimpinan kerajaan negeri Perak yang baharu.

Mereka ialah Ahli Dewan Undangan Negeri (ADUN) Gunung Semanggol, Razman Zakaria dan ADUN Selama, Mohd. Akmal Kamaruddin.
Turut kekal sebagai Exco kerajaan negeri ialah Datuk Nolee Ashilin Mohammed Radzi (Tualang Sekah) dan Datuk Abdul Yunus Jamahri (Kuala Kurau) dari Bersatu selain Ahmad Saidi Mohamad Daud (Changkat Jering) dari UMNO.
Majlis mengangkat sumpah jawatan tersebut dilakukan di hadapan Sultan Perak, Sultan Nazrin Muizzuddin Shah di Istana Kinta di sini hari ini.
Pada 10 Disember lalu, empat ADUN daripada UMNO telah mengangkat sumpah dalam istiadat yang dijalankan di Istana Iskandariah, Kuala Kangsar melibatkan Datuk Mohd. Zolkafly Harun (Lintang), Datuk Shahrul Zaman Yahya (Rungkup), Datuk Dr. Wan Norashikin (Kampong Gajah) dan Khairul Shahril Mohamed (Bota).
Seorang lagi Exco yang dilantik ialah ADUN Sungai Manik dari Bersatu, Datuk Zainol Fadzi Paharuddin yang merupakan muka baharu. -K! ONLINE


Bjak.my bantu jimatkan wang pelanggan
Oleh MOHD RASDAN AHMAD

15 Disember 2020, 4:58 pm
PETALING JAYA – Perkhidmatan perbandingan insuran yang dilakukan oleh portal Bjak.my telah membantu lebih tiga juta pengguna untuk menjimatkan wang mereka dari RM50 sehingga RM450 bagi memperbaharui insuran kereta.
Ketua Operasi Bjak.my., Fatin Izzati turut berkata bahawa syarikat tersebut telah membantu pemilik kereta di Malaysia menjimatkan lebih RM90 juta melalui perkhidmatan perbandingan insuran.
“Syarikat yang ditubuhkan tahun lalu ini berjaya menarik jutaan pemilik kenderaan persendirian menggunakan perkhidmatan ini dengan melakukan proses banding dan beli insurans motor dan kereta secara atas talian, menjadikan ia sebagai platform perbandingan insuran terbesar di Malaysia.
“Bjak.my memberi ruang kepada pemilik kereta untuk membuat perbandingan dengan lebih 10 syarikat insurans dan takaful dalam masa lima minit sahaja,” jelasnya melalui satu kenyataan hari ini.
Tambah Fatin, antara syarikat-syarikat insuran yang disediakan di platform itu adalah Takaful Malaysia, Pacific & Orient, Liberty, Tokio Marine, Zurich Takaful, MSIG dan banyak lagi.
Katanya, penjimatan yang ketara ini dihasilkan melalui perbandingan antara syarikat insurans yang menyediakan pelbagai variasi premium sehingga 40 peratus.

Ujarnya, ia kesan daripada liberalisasi tarif insurans motor yang diumumkan oleh Bank Negara Malaysia pada tahun 2017.
“Dengan perkhidmatan perbandingan insurans secara atas talian yang disediakan, pemilik kereta kini boleh memilih pakej dari lebih 10 syarikat insurans dalam beberapa minit sahaja, di rumah mereka.
“Setiap hari, kami menerima banyak maklum balas positif dan ucapan terima kasih melalui Facebook dan juga laman media sosial lain,” katanya.
Tambahnya, kebanyakan maklum balas memaklumkan bagaimana mereka telah membantu pengguna menjimatkan wang dan masa, malah ramai juga pelanggan yang turut gembira dengan perkhidmatan diberikan.
“Perkhidmatan perbandingan dan pembaharuan insurans secara atas talian yang disediakan oleh Bjak.my membantu pemilik kereta untuk mendapatkan penjimatan.
“Bahkan, ia juga secara tidak langsung membantu kerajaan dalam usaha untuk mengawal penjarakan sosial apabila platform ini berjaya mengurangkan kesesakan di cawangan-cawangan Jabatan Pengangkutan Jalan ketika pandemik,” katanya. – K! ONLINE.


Warga emas maut dirempuh lori
Oleh BAHRUDDIN HATTA

15 Disember 2020, 6:16 pm
KUALA KRAI – Seorang warga emas maut selepas motosikal yang ditunggangnya dirempuh sebuah lori di Kilometer 61.5, Jalan Kota Bharu – Gua Musang berhampiran sebuah kilang di sini hari ini.
Kejadian kira-kira pukul 8 pagi itu menyebabkan Mohd. Din Abdullah,72, meninggal dunia di lokasi kejadian selepas mengalami kecederaan parah pada bahagian kepala.
Ketua Polis Daerah Kuala Krai, Superintendan Suzaimi Mohamed berkata, siasatan awal mendapati mangsa yang bekerja di sebuah kilang menunggang motosikal jenis Honda EX5 di kawasan tersebut ketika itu.
Katanya, mangsa dipercayai keluar dari kawasan persimpangan secara tiba-tiba.
“Sewaktu kejadian, sebuah lori dipandu seorang lelaki berusia 31 tahun yang sedang dalam perjalanan dari arah Kota Bharu menghala ke Kuala Lumpur tidak sempat mengelak motosikal mangsa.
“Insiden itu menyebabkan lori tersebut merempuh motosikal itu sehingga mangsa meninggal dunia di lokasi kejadian,” katanya ketika dihubungi Kosmo! hari ini.

Menurut Suzaimi, siasatan juga mendapati kemalangan itu berpunca daripada kecuaian mangsa.
Tambahnya, polis turut menolak dakwaan warganet yang mengatakan kemalangan tersebut merupakan kes langgar lari.
Kes disiasat mengikut Seksyen 41 (1) Akta Pengangkutan Jalan 1987. -K! ONLINE


Pusat panggilan judi haram diserbu, 7 ditahan
Oleh MOHAMAD FAIZAL HASHIM

15 Disember 2020, 5:55 pm
JOHOR BAHRU – Seramai tujuh individu ditahan selepas sebuah pusat panggilan judi dalam talian diserbu sepasukan polis dari Ibu Pejabat Polis Daerah (IPD) Johor Bahru Selatan di sebuah pangsapuri di Senibong, di sini hari ini.
Dalam serbuan pada pukul 2.30 petang itu, kesemua yang ditahan itu ialah lelaki tempatan berusia 18 hingga 24 tahun.
Ketua Polis Daerah Johor Bahru Selatan, Asisten Komisioner Mohd. Padzli Mohd. Zain berkata, pusat panggilan tersebut dipercayai menjalankan aktiviti pertaruhan dan promosi judi dalam talian.
“Hasil serbuan itu, polis merampas satu kad akses pintu rumah, telefon bimbit (15), komputer riba (7), tetikus komputer (7), modem wifi (4) simkad starhub (11), buku catitan (2), meja (3) dan tujuh buah kerusi,.
“Siasatan yang dibuat mendapati aktiviti perjudian atas talian tersebut beroperasi selama 12 jam dari pukul 10 pagi hingga 10 malam,” katanya dalam kenyataan akhbar hari ini.
Mohd. Padzli memberitahu, kesemua suspek ditawarkan gaji sebanyak RM2,000 sebulan dan dibayar komisen bergantung kepada keuntungan daripada hasil perjudian.

Jelasnya, semakan rekod jenayah mendapati kesemua suspek tidak mempunyai rekod jenayah.
Kesemua suspek ditahan untuk siasatan lanjut di bawah seksyen 4(1)(g) Akta Judi rumah terbuka 1953 yang boleh dihukum denda tidak kurang RM5,000 dan tidak lebih RM50,000 dan penjara tidak lebih tiga tahun.
“Polis memohon kerjasama orang ramai yang mempunyai maklumat berkaitan jenayah boleh menghubungi terus hotline IPD Johor Bahru Selatan di talian 07-2182323,” ujarnya.-K! ONLINE


Kerajaan PN tidak tumbang, kekal majoriti
Oleh ZULKIFLI MANZOR

15 Disember 2020, 4:27 pm
PETALING JAYA – Spekulasi bahawa kerajaan Perikatan Nasional (PN) akan tumbang hari ini selepas undian Belanjawan 2021 untuk kali ketiga gagal diluluskan oleh Dewan Rakyat ternyata tidak benar.
Ia berikutan undian secara belah bahagian yang berlangsung di Dewan Rakyat petang ini menyaksikan seramai 111 Ahli Parlimen bersetuju, 108 tidak bersetuju dan seorang tidak hadir.
Keputusan itu diumumkan oleh Yang Dipertua Dewan Rakyat, Datuk Azhar Azizan Harun selepas undian belanjawan tersebut dilakukan kira-kira pukul 4.03 petang.
Keputusan itu sekali gus membuktikan kerajaan PN pimpinan Perdana Menteri, Tan Sri Muhyiddin Yassin masih mempunyai sokongan majoriti Ahli Parlimen untuk mentadbir negara ini.
Terdahulu, Rang Undang-Undang (RUU) Perbekalan (Belanjawan) 2021 peringkat jawatankuasa bagi Kementerian Pendidikan dan kementerian Pengajian Tinggi turut diluluskan secara undian suara majoriti hari ini.- K! ONLINE


Nafiz Muaz beri amaran terakhir
Oleh SAIRUL ZAMRI MISRANI

15 Disember 2020, 2:59 pm
PETALING JAYA – Pelakon Nafiz Muaz tampil memberi amaran terakhir buat seorang individu lelaki yang kerap menghantar mesej serta gambar lucah kepadanya.
Naik berang dan tidak tahan dengan perbuatan keji itu, Nafiz atau nama sebenarnya Muhd. Nafiz Muaz Mat Nasir, 22, meminta individu itu segera memberhentikan perbuatan tersebut sebelum mengambil tindakan undang-undang.
Enggan mendiamkan diri dan membiarkan daripada terus terjadi, Nafiz menwar-warkan perkara tersebut menerusi sebuah video yang dimuat naik di saluran YouTube miliknya.
Dalam video berdurasi hampir lapan minit itu, Nafiz turut berkongsi tangkap layar mesej berbaur lucah serta gambar tidak senonoh yang dihantar individu tersebut kepadanya.
“Sebelum ini ada yang buat perangai macam ini tapi aku tak nak cerita. Tapi ini kira last warning (amaran terakhir) la. Aku tak akan tunjuk nama dia dan apa yang dia hantar.
“Hanya sekadar aku tunjuk mesej dia sahaja. Tak payah la buat benda macam ni, lelaki kot. Kalau hantar dekat perempuan, mungkin normal. Kau ingat aku ini apa? Kau tak malu ke? Tak ada maruah diri?,” katanya menerusi video tersebut.

Tambah pelakon drama Semua Salahku itu lagi, dia tidak mempunyai niat untuk membuka aib mana-mana pihak tetapi kali ini dirinya sudah hilang sabar kerana perbuatan tersebut melebihi batas dan dilakukan berulang-ulang kali.
Nafiz sebelum mengakhiri videonya sempat menitipkan nasihat kepada mereka di luar sana agar berhati-hati terutamanya golongan wanita kerana ramai manusia yang bertuhankan nafsu dan berniat jahat. – K! ONLINE


[VIDEO] “Saya nak makan dengan mak, lepaskan rindu” – Syed Shah Iqmal
Oleh NUZULSHAM SHAMSUDDIN

15 Disember 2020, 4:24 pm
PETALING JAYA – “Saya nak makan dulu dengan mak dan ahli keluarga, nak duduk rehat dulu, bertenang, lepaskan rindu dengan keluarga dahulu.”
Demikian kata-kata pertama pendakwah selebriti Syed Shah Iqmal Syed Mohammad Shaiful sejurus dilepaskan selepas lima hari di Pusat Tahanan Reman Sementara, Beranang.
Syed Shah Iqmal ketika ditemui sebentar tadi berkata, dia memerlukan ruang untuk menenangkan diri selepas melalui pelbagai keadaan sejak ditahan reman sehingga dituduh di mahkamah.
Katanya, sepanjang ditahan dia sering termenung dan sentiasa bertanya atas dugaan yang diberikan namun tetap reda dengan ketentuan Allah.
“Saya hanya berdoa semoga dipermudahkan urusan, sebaik-baik manusia adalah orang yang meminta maaf manakala yang terbaik pula yang memaafkan. Saya memaafkan mereka mengutuk, Saya reda dengan ketentuan ujian, inilah penutupan tahun 2020,” katanya.

Ditanya mengenai gelaran Da’i yang dimenangi menerusi satu program realiti televisyen swasta, Syed Shah Iqmal berkata, ia adalah sekadar gelaran sahaja dan tidak menjadi masalah sekiranya gelaran itu dilucutkan.

Terdahulu, Syed Shah Iqmal hadir di dua mahkamah iaitu Shah Alam dan Petaling Jaya bagi proses jaminan termasuk dihadiri kedua-dua penjaminnya. Semalam kedua-dua penjamin itu telah selesai membayar kesemua wang ikat jamin RM35,000. Turut hadir peguam yang mewakilinya Syed Amirul Syed Edros.
Jumaat lalu, Kosmo! melaporkan Syed Shah Iqmal gagal membayar jaminan yang ditetapkan menyebabkan dia terpaksa ‘menginap’ selama lima hari di Pusat Tahanan Reman Sementara, Beranang. – K! ONLINE


Ayu Raudhah hamil anak kelima, Zaquan tak sangka
Oleh MOHAMMAD SHAHEMY AZMI

15 Disember 2020, 4:47 pm
PETALING JAYA – Pelakon jelita Ayu Raudhah telah mengumumkan bahawa dia kini sedang hamil anak kelima yang kini telah mencecah usia empat bulan.
Berita gembira itu telah dikongsi Ayu yang juga adik kepada aktres, Rozita Che Wan menerusi Instagram miliknya ketika menyambut ulang tahun kelahirannya yang ke-36 semalam.
Menerusi sekeping foto yang dimuat naik oleh ayu atau nama sebenarnya Raudhah Che [email protected] Bakar bersama suaminya, Zaquan Adha, pelakon tersebut mengumumkan berita kehamilannya menerusi tanda pagar #yesimpregnantagain (saya hamil lagi).
Ayu ketika dihubungi berkata, dia gembira dengan rezeki yang diberikan untuk menimang cahaya mata kelima walaupun tidak dirancang.
“Alhamdulillah atas kurniaan rezeki selepas disahkan hamil cahaya mata kelima. Suami pun tidak menyangka,” kata Ayu yang kini sedang bercuti di Pulau Langkawi.
Sementara itu, menerusi Instagram Zaquan, Rozita yang juga kakak iparnya telah meninggalkan komen bayi yang bakal dilahirkan itu nanti adalah jantina lelaki. Namun komen tersebut dibalas Zaquan yang menginginkan cahaya mata perempuan.

Menjengah ke ruangan komen, rata-rata pengikutnya turut berkongsi rasa gembira dan mendoakan supaya pelakon yang pernah membintangi drama Berlari Ke Bintang itu sihat dan selamat ketika bersalin nanti.
“Tahniah. Semoga selamat urusan bersalin nanti,” kata salah seorang peminatnya dalam Instagram.
Terdahulu, Ayu telah mendirikan rumah tangga dengan pemain bola sepak, Zaquan Adha Abdul Razak pada 21 Januari 2011 dan dikurniakan empat orang cahaya mata, Muhammad Aisy Qaiser, 7, Muhammad Aisy Aryann, 6, Laura Zuleykha, 3, dan Muhammad Aisy Khaliq, 1. – K! ONLINE


‘Carut tak bermaksud saya benci, saya okey dengan Kak Ani’
Oleh MOHD. HAIKAL ISA

15 Disember 2020, 3:11 pm
PETALING JAYA – Pengarah dan penerbit, Michael Ang menegaskan dia tidak mempunyai sebarang masalah apatah lagi berdendam dengan Ratu Irama Malaysia, Noraniza Idris.
Michael juga akan tetap memberikan kritikan kepada sesiapa terutama penyanyi yang bertanding dalam program nyanyian walaupun Gegar Vaganza musim ketujuh (GV7) sudah pun berakhir.
“GV7 pun sudah habis. Beginilah, jawapan saya senang. Saya carut bukan bermaksud saya benci. Orang nak cakap pasal saya mualaf ke apa, memang saya mualaf pun.
“Kalau saya bencikan seseorang, lagilah saya tak ingin bercakap, tengok mukanya dan sebut namanya. Saya akan anggap macam orang itu tidak wujud,” katanya ketika dihubungi Kosmo! Online sebentar tadi.
Kata Michael lagi, seandainya dia terserempak atau bersemuka dengan pelantun lagu Dikir Puteri itu, dia akan tetap menegurdan melayan penyanyi itu seperti biasa.
“Kalau Kak Ani cakap satu Malaysia kenal Azwan Ali dan mulut lancangnya, saya rasa orang pun tahu saya jenis macam mana.

“Tiada apalah. GV7 pun sudah habis. Tunggu GV8 saya akan tetap carut dan beri kritikan menerusi Twitter, Tunggu!” kata Michael yang kini sedang sibuk di lokasi penggambaran drama terbaharunya, Love Elsa yang dibintangi Zul Ariffin dan Uyaina Arshad. – K! ONLINE


‘Nak jumpa sebab nak kenal Michael lebih dekat’
Oleh MOHD. HAIKAL ISA

15 Disember 2020, 3:06 pm
PETALING JAYA – Ratu Irama Malaysia, Noraniza Idris tidak menyimpan sebarang rasa dendam terhadap Michael Ang selepas pengarah dan penerbit bermulut lancang itu mengkritik ‘pedas’ penglibatannya dalam Gegar Vaganza musim ke-7 (GV7) yang baru sahaja melabuhkan tirainya Ahad lalu.
Kata Noraniza, 52, tujuannya ingin bersemuka dengan Michael hanya kerana ingin mengenali lelaki itu dengan lebih dekat.
“Sebenarnya, tiada apa pun tetapi saya tak boleh tipu memang beremosi. Bukan apa, individu berpengaruh macam Michael boleh menarik orang untuk bercakap perkara yang tidak elok. Macam mengumpat.
“Bahasa yang digunakan pun tidak berapa manis, saya tidak biasa. Kita ajar budak-budak dan golongan pelapis tentang adab dan sebagainya tetapi orang yang kita tidak kenal cakap gunakan bahasa yang kurang manis. Kita orang Malaysia, ada adab dan tatasusila dalam bercakap.
“Sejujurnya, tiada rasa dendam cuma tujuan saya nak berjumpa dengan Michael kerana ingin mengenalinya dengan lebih dekat. Kalau macam Azwan Ali saya sudah kenal walaupun mulut dia bising tetapi kita kenal. Saya tak kenal Michael. Nama sahaja kenal jadi saya nak kenal dia secara peribadi,” ujar pelantun lagu Dikir Puteri itu kepada Kosmo! Online baru-baru ini.
Pada konsert akhir GV7 Ahad lalu, Noraniza menghadirkan persembahan bertenaga dan berjaya meraih tempat keempat walaupun pada minggu terdahulu ramai yang berpendapat dia tidak layak bertanding kerana hanya mampu melakukan persembahan bergenre Irama Malaysia sahaja.

Menerusi Twitter, nama Noraniza antara penyanyi yang sering mendapat kritikan pedas dan negatif daripada Michael.
Sehubungan itu, Noraniza meluahkan hasrat ingin bersemuka dengan pengarah itu selepas tamat program berkenaan.
Lebih mengeruhkan keadaan apabila seorang pengguna Facebook menyentuh isu status mualaf Michael dan mempersoalkan tujuan utamanya masuk Islam kerana ingin mendapatkan simpati dan populariti. – K! ONLINE


Seorang pekerja TMpoint Kajang postif Covid-19
Oleh MOHD RIDZAUDDIN ROSLAN

15 Disember 2020, 2:57 pm
PETALING JAYA – Telekom Malaysia Berhad (TM) mengesahkan seorang pekerjanya di TMpoint Kajang positif Covid-19 pada 13 Disember 2020.
TM dalam satu kenyataan berkata, susulan itu pihaknya mengambil tindakan segera segera dengan menutup TMpoint Kajang sehingga 27 Disember 2020 untuk sanitasi dan nyahkuman.
“Sementara itu, cawangan TMpoint yang lain terus beroperasi dengan mematuhi prosedur operasi standard (SOP) serta panduan keselamatan tambahan TM bagi memastikan para pelanggan kami terus dilayani.
“Pengesanan kontak juga dijalankan Kementerian Kesihatan dibantu oleh Pasukan Tindak Balas Krisis Covid-19 TM, untuk mengenal pasti mereka yang telah berhubung rapat dengan anggota itu,” katanya di sini tadi. – K! ONLINE


Stor barangan tiruan kena serbu
Oleh MOHD YUNUS YAKKUB

15 Disember 2020, 3:09 pm
KLANG – Kementerian Perdagangan Dalam Negeri dan Hal Ehwal Pengguna (KPDNHEP) Selangor menyerbu empat buah stor yang menyimpan telefon bimbit dan aksesori tiruan di kompleks membeli-belah, Jalan Pasar Klang di sini semalam.
Serbuan pukul 3 petang itu merampas keseluruhan barangan tiruan bernilai RM15,000.
Pengarah KPDNHEP Selangor, Muhamad Zikril Azan Abdullah berkata, serbuan itu hasil pemantauan pihaknya bersama pasukan khas polis kontinjen Selangor sejak dua minggu lalu.
Katanya, stor itu dijadikan pusat pengedaran telefon bimbit dan aksesori yang beroperasi secara atas talian di laman platform perniagaan terkenal di negara ini.
“Hasil pemeriksaan menemui 13 unit telefon bimbit, ear phone (140), airpods (205), power box (181) dan bluetooth (23) yang masing-masing jenama Samsung, Huawei, Apple dan Beats.
“Berdasarkan keterangan empat individu berusia 30 hingga 35 tahun yang ditemui di lokasi kejadian mengakui pemilik perniagaan dan barangan disita,” katanya dalam kenyataan di sini hari ini.

Beliau menambah, siasatan awal mendapati menjalankan perniagaan tersebut sejak tiga bulan lalu dan menerima permintaan tinggi daripada pelanggan atas talian.
Kata Muhamad Zikril, mereka mendapat barangan tiruan tersebut dari negara China.
“Telefon bimbit itu dijual pada harga RM180 hingga RM200 manakala aksesori dengan harga serendah RM10 sahaja.
“Kes disiasat dibawah seksyen 102 (1) (c) Akta Cap Dagangan 2019,” jelasnya. – K!ONLINE


Pengamal perubatan alternatif dituduh aniaya dua wanita
Oleh MOHD AZLI ADLAN

15 Disember 2020, 3:42 pm
MARANG – Seorang pengamal perubatan alternatif yang menggelarkan dirinya sebagai Ustaz dihadapkan ke Mahkamah Majistret di sini hari ini atas tiga pertuduhan mencabul dua wanita yang merupakan pesakitnya.
Tertuduh, Rulam Akbal Abd. Manan, 52, yang merupakan bapa kepada lapan anak membuat pengakuan tidak bersalah setelah pertuduhan dibacakan di hadapan Majistret Engku Nurul Ain Engku Muda.
Berdasarkan pertuduhan pertama, dia dituduh mencabul seorang wanita berusia 31 tahun di sebuah rumah di Kuala Berang, Hulu Terengganu pada pukul 8.30 malam, 22 November lalu.
Rulam Akbal dituduh sekali lagi mencabul mangsa sama di sebuah rumah di Tepoh, Kuala Nerus pada pukul 2.30 petang, 24 November lalu.
Bagi pertuduhan ketiga pula, tertuduh dituduh mencabul seorang wanita lain berusia 25 tahun di sebuah rumah di Kuala Berang, Hulu Terengganu pada pukul 2 petang, 9 September 2018.
Rulam Akbal dituduh mengikut Seksyen 354 Kanun Keseksaan yang memperuntukkan hukuman penjara sehingga 10 tahun atau denda atau sebatan atau mana-mana dua daripada hukuman berkenaan jika sabit kesalahan.

Kosmo! 10 Disember lalu melaporkan siasatan awal mendapati modus operandi tertuduh ialah mendakwa mangsa terkena buatan orang sebelum melakukan cabul dengan menyentuh kedua-dua alat sulit mereka semasa rawatan dilakukan. – K! ONLINE


Boleh bawa kereta naik feri Pulau Pinang hingga hujung tahun
Oleh MOHD SYALMIZI HAMID

15 Disember 2020, 4:43 pm
GEORGE TOWN – Pengguna kenderaan empat roda seperti kereta dan lori boleh menggunakan perkhidmatan feri Pulau Pinang kali terakhir pada 31 Disember ini sebelum ditamatkan sepenuhnya.
Pengerusi Suruhanjaya Pelabuhan Pulau Pinang (SPPP), Datuk Tan Teik Cheng pada sidang akhbar hari ini berkata, pengguna pejalan kaki serta penunggang motosikal dan basikal bagaimanapun boleh terus menggunakan perkhidmatan itu dalam tempoh interim pada 1 Januari tahun hadapan hingga 30 Jun 2022.
Menurutnya, dalam tempoh itu, perkhidmatan dua buah bot laju berkapasiti 200 penumpang akan turut digunakan bagi mengangkut pejalan kaki.
Perkhidmatan itu menghubungkan Pangkalan Sultan Abdul Halim di Butterworth dan terminal sementara di Swettenham Pier.
Teik Cheng berkata, perkhidmatan feri ikonik berusia 126 tahun itu akan digantikan dengan katamaran atau teksi air dan pengangkut kenderaan sepenuhnya pada 1 Julai 2022.
Pengguna jalan raya boleh memilih laluan Jambatan Pulau Pinang dan Jambatan Sultan Abdul Halim Mu’adzam Shah sebagai alternatif bagi merentasi kedua-dua kawasan pulau dan tanah besar negeri ini. – K! ONLINE


Lori tunda MBSA terjunam ke dalam longkang
15 Disember 2020, 1:55 pm
SUNGAI BULOH – Sebuah lori tunda milik Majlis Bandaran Shah Alam (MBSA) terjunam ke dalam sebuah longkang ketika sedang mengisi minyak di sebuah stesen minyak di Jalan BRP 1/10a di sini pukul 12 tengah hari tadi.
Menurut pemandu trak yang enggan dikenali itu, dia keluar untuk membayar duit minyak di kaunter ketika menyedari bunyi kuat yang mengejutkan.
“Kemudian saya toleh ke belakang untuk mencari punca bunyi itu sebelum menyedari lori sudah meluncur ke arah jalan raya.
“Lori itu melanggar pagar penghadang sebelum terjunam ke dalam longkang,” katanya ketika ditemui Kosmo! hari ini.
Dia berkata, kemungkinan lori tersebut bergerak sendiri ialah brek tangan yang tidak berfungsi, namun perlu menunggu siasatan lanjut. – K! ONLINE


Sorok dadah, ketum dalam rumah
Oleh AIMUNI TUAN LAH

15 Disember 2020, 2:00 pm
GUA MUSANG – Kegiatan pengedaran dadah didalangi seorang lelaki di Rancangan Kemajuan Tanah (RKT) Lembaga Kemajuan Kelantan Selatan (Kesedar) Paloh 2 di sini tumpas apabila ditahan polis di rumahnya kelmarin.
Dalam serbuan pukul 10.30 malam itu, lelaki berusia 34 tahun yang tidak bekerja itu ditahan bersama dadah yang disorok di dalam sebuah bilik bernilai RM35,780.
Ketua Polis Daerah, Superintendan Mohd. Taufik Maidin berkata, sebanyak 1,978 biji pil kuda, 20 biji pil hijau bertulis WY dan enam paket plastik lutsinar berisi ketulan kristal disyaki syabu dirampas.
Katanya, selain itu, polis turut menemui wang tunai sebanyak RM2,322 dipercayai wang hasil menjual dadah.
“Rampasan dadah itu dipercayai boleh dibekalkan kepada seramai 1,750 penagih di sekitar Palon dan Gua Musang.
“Berdasarkan siasatan, penganggur itu juga menggunakan taktik licik apabila menyembunyikan kegiatannya daripada pengetahuan ahli keluarga,” katanya kepada pemberita pada sidang akhbar di Ibu Pejabat Polis Daerah (IPD) Gua Musang di sini hari ini.

Mohd. Taufik berkata, ujian saringan air kencing mendapati suspek positif dadah jenis methamphetamine dan kini telah ditahan reman selama seminggu bermula kelmarin.
Katanya, kes disiasat mengikut Seksyen 39B Akta Dadah Berbahaya 1952 yang membawa hukuman mati mandatori.
Sementara itu, dalam sebuan berasingan di sebuah rumah di RKT Kesedar Jeram Tekoh pukul 9 pagi pada hari yang sama, polis menemui 700 kilogram daun ketum.
Katanya, dalam serbuan itu, pihak polis terpaksa memecah pintu depan rumah sebelum menahan enam lelaki berumur antara 16 hingga 45 tahun.
“Mereka cuba melarikan diri melalui tingkap rumah, namun berjaya diberkas oleh anggota Narkotik Ibu Pejabat Polis Daerah (IPD) Gua Musang.
“Pemeriksaan di dalam rumah menemui 49 bungkusan plastik hitam berisi daun berwarna hijau dipercayai ketum bernilai RM7,000,” katanya.
Menurut Mohd. Taufik, ujian air kencing mendapati dua daripada enam suspek positif dadah jenis methamphetamine.
Tambahnya, kesemua suspek juga ditahan reman selama seminggu bermula kelmarin untuk siasatan lanjut mengikut Seksyen 30(3) Akta Racun 1952. – K! ONLINE


8 cemas bas ekspres masuk parit
Oleh MUHAMMAD ZIKRI

15 Disember 2020, 2:51 pm
PONTIAN – Lapan penumpang termasuk seorang pemandu sebuah bas ekspres berdepan detik cemas apabila kenderaan dinaiki mereka terbabas ke dalam parit di Kilometer 63.1 Jalan Johor Bahru-Batu Pahat berhampiran Kampung Parit Ibrahim di sini pagi tadi.
Dalam kejadian pada pukul 3.50 pagi itu, kesemua penumpang bagaimanapun terselamat dan tidak mengalami kecederaan.
Ketua Polis Daerah Pontian, Superintendan Mustafa Bakri Salleh berkata, ketika kejadian, bas terbabit dalam perjalanan membawa penumpang dari Kuala Lumpur menuju ke Pontian.
“Sejurus tiba di lokasi kejadian, pemandu bas dipercayai gagal mengawal kenderaan lalu terbabas memasuki sebuah parit sebelum melanggar pondok perhentian bas.
“Tiada kecederaan pada pemandu dan juga penumpang dilaporkan dan bas mengalami kerosakan di bahagian depan , cermin besar, lampu depan kiri dan kanan serta tempat penyimpanan barang,” katanya dalam satu kenyataan disini, hari ini.
Mustafa berkata, kemalangan disiasat di bawah Rule 10 LN 166/59. – K! ONLINE


59 ADUN, wakil diberi taklimat awal Belanjawan 2021 Perak
Oleh ASLIZA MUSA

15 Disember 2020, 2:10 pm
IPOH – Seramai 59 Ahli Dewan Undangan Negeri (ADUN) termasuk wakil hari ini diberikan taklimat mengenai Belanjawan 2021 Perak yang akan dibentangkan pada Sidang Dewan Undangan Negeri (DUN) Perak esok.
Menteri Besar, Datuk Saarani Mohamad berkata, taklimat oleh Pegawai Kewangan Negeri dan Pengarah Unit Perancang Ekonomi Negeri (UPEN) Perak itu bertujuan memberi maklumat awal kepada setiap wakil rakyat mengenai pembentangan belanjawan tersebut.
Katanya, maklumat itu boleh diguna pakai untuk tujuan rujukan mahupun sebagai isi dalam perbahasan belanjawan berkenaan.
“Sebelum ini, kita ada buat taklimat tetapi selepas belanjawan dibentangkan dan untuk tahun hadapan kita buat lebih awal sedikit supaya semua ADUN boleh buat rujukan di tempat lain.
“Taklimat yang diadakan bukan kandungan sepenuhnya belanjawan yang akan dibentangkan esok, sebaliknya ia maklumat awal.
“Jadi kita harap apabila ADUN-ADUN yang mengambil bahagian dalam perbahasan itu nanti, mereka membahaskan kepada angka dan fakta yang diberikan oleh Pegawai Kewangan Negeri dan Pengarah UPEN,” katanya pada sidang akhbar selepas majlis taklimat Belanjawan Perak 2021 kepada ADUN negeri di Hotel [email protected] di sini hari ini.

Sementara itu, mengulas mengenai jumlah pembahas pada sidang DUN Perak yang bermula esok, Saarani berkata, tiada jumlah pembahas yang ditetapkan kerana ia bergantung kepada keputusan Speaker DUN Perak.
“Amalan yang sepatutnya berlaku dalam mana-mana sidang Dewan Rakyat atau negeri, kita tidak menetapkan bilangan orang bergantung kepada siapa yang ingin berbahas. Biasanya mereka akan maklumkan kepada Speaker DUN.
“Terpulang kepada Speaker untuk menentukan waktu seseorang itu mengambil bahagian,” katanya. – K! ONLINE


Lima lagi Exco Perak angkat sumpah di Istana Kinta petang ini
Oleh SHAARANI ISMAIL

15 Disember 2020, 2:05 pm
IPOH – Lima lagi Ahli Majlis Mesyuarat Kerajaan Negeri (Exco) Perak akan mengangkat sumpah jawatan di hadapan Sultan Nazrin Shah di Istana Kinta, jam 5 petang ini.
Ahli Dewan Negara Perak, Datuk Seri Mohd. Annuar Zaini berkata, tiada sebarang liputan dibenarkan di dalam istana berikutan Sultan Nazrin mahu majlis itu diadakan seringkas mungkin.
Katanya, Menteri Besar, Datuk Saarani Mohamad juga dititahkan menghadap sebentar tadi bagi memohon perkenan senarai tambahan lima lagi Exco yang belum dilantik.
“Dalam suasana pandemik Covid-19 ini, Sultan berkenan mengadakan majlis seringkas mungkin dan ia akan dilangsungkan di Istana Kinta dengan hanya membabitkan kehadiran Menteri Besar, Setiausaha Kerajaan Negeri dan Hakim,” katanya kepada pemberita di luar Istana Kinta selepas selesai Presiden PAS, Datuk Seri Abdul Hadi Awang dan diikuti Saarani sebentar tadi.
Khamis lalu, Ahli Dewan Undangan Negeri (ADUN) Sungai Manik dari Bersatu, Datuk Zainol Fadzi Paharuddin bersama empat lagi ADUN UMNO dilantik sebagai Exco kerajaan negeri Perak
Namun daripada lima exco yang dilantik hari ini, tiada ADUN dari Pas disenaraikan.

Zainol Fadzi yang merupakan Setiausaha Bersatu Perak mengangkat sumpah jawatan Exco di hadapan Sultan Perak, Sultan Nazrin Muizzuddin Shah di Istana Iskandariah di sini.
Beliau merupakan Exco kerajaan negeri di bawah Barisan Nasional (BN) sebelum ini.
Empat lagi ADUN yang mengangkat sumpah merupakan merupakan Exco sebelum ini adalah ADUN Lintang, Datuk Mohd. Zolkafly Harun; ADUN Rungkup, Datuk Shahrul Zaman Yahya, ADUN Kampong Gajah, Datuk Dr. Wan Norashikin Wan Noordin dan ADUN Bota, Khairul Shahril Mohamed.
Sebelum ini, Pas mempunyai dua exco dalam kerajaan negeri iaitu ADUN Gunung Semanggol yang juga Pesuruhjaya Pas Perak, Razman Zakaria dan ADUN Selama, Mohd. Akmal Kamarudin. – K! ONLINE


Suami isteri miliki senapang yang tembak mati dua gajah
Oleh ROHANA MOHD. NAWI

15 Disember 2020, 2:45 pm
KOTA BHARU – Polis menahan sepasang suami isteri apabila mereka memiliki senapang jenis Rifel AK47 bersama 142 peluru yang dipercayai telah digunakan untuk menembak mati dua ekor gajah liar di Kampung Bahagia dekat Kuala Krai dua tahun lalu.
Pasangan yang masing-masing berusia 50 tahun itu, ditahan oleh sepasukan pegawai dan anggota D8 dan D9, Jabatan Siasatan Jenayah (JSJ) Kelantan, kira-kira pukul 3.10 pagi kelmarin.
Ketua Polis Kelantan, Deputi Komisioner Datuk Shafien Mamat berkata, dalam serbuan itu, anggota polis menemui selaras Rifel AK47 bersama kelopaknya dan 142 biji peluru hidup jenis 12 Bore 5.56 milimeter.
“Suspek lelaki mengaku dia merupakan pemilik senapang itu yang digunakan untuk menjaga tanaman. Siasatan mendapati, suspek pernah menggunakan senapang itu untuk menembak mati dua gajah liar yang menganggu di kebun getahnya seluas enam hektar.
“Suspek dipercayai mendapat senjata api itu daripada seorang rakannya yang tinggal di Tanah Merah lima tahun lalu.,” katanya pada sidang akhbar Ibu Pejabat Polis Kontinjen (IPK) Kelantan di sini hari ini.
Mengulas lanjut, Shafien berkata, berdasarkan keterangan suspek, kali terakhir suspek menggunakan senapang itu untuk menembak mati dua ekor gajah tersebut dua tahun lalu.

Katanya, selepas kejadian itu, kebun suspek sudah tidak diganggu gajah.
“Kedua-dua suspek kini direman selama tujuh hari bermula kelmarin sehingga Sabtu depan untuk membantu siasatan.
“Kes disiasat mengikut Seksyen 8 Akta Senjata Api (Penalti Lebih Berat) 1971 dan Seksyen 8(a) Akta Senjata 1960,” katanya. – K! ONLINE